टटका खबर, अतवार, ९ मई – Anjoria\nटटका खबर, अतवार, ९ मई\nमई 9, 2010 news in bhojpuri, टटका खबर\nबीजापुर में नक्सली हमला से सात जवानन के मौत\nछत्तीसगढ़ के बीजापुर जिला में नक्सलियन के बिछावल सुरंग के विस्फोट से सीआरपीएफ के १६८वीं बतालियन के एगो गाड़ी उधिया गइल जवना में सात गो जवान मारल गइलें आ १३ गो घवाहिल हो गइलें. केन्द्र सरकार नक्सलियन के समर्थक बुद्धिजीवियनो के दोषी माने के आ ओह लोग के जेल भेजे के बात कहले बिया त नक्सलियन के एगो बड़हन समर्थक महाश्वेता देवी ललकरले बाड़ी कि उनका के गिरफ्तार कर के देखावे सरकार. अइसनका बुद्धिजीवी कबो नक्सली हमला के आलोचना ना करस.\nबिहार यूपी में सियासी पारा चढ़ल जात बा\nदुनु राज्यन में १० जून के होखे वाला विधानपरिषद के दुनावन खातिर राजनीतिक माहौल गरमाइल जात बा. युपी में १३ सीट खातिर आ बिहार में सात सीट खातिर चुनाव होखे जा रहल बा. अधिसूचना २४ मई के जारी होखी आ ३१ मई तक नामांकन करावल जा सकी. नाम वापसी तीन जून तक हो सकी आ ओकरा बाद १० जून के मतदान होखी. १२ जून तक सगरी प्रक्रिया पूरा कर लिहल जाई.\nबिहारो में नक्सली आतंक\nसीतामढ़ी के कोआहीं पुलिस चौकी पर नक्सली हमला बोल के ओहिजा खड़ा पुलिस जीप फूंक दिहलें आ चालीस मिनट ले फायरिंग करके दहशत के माहौल बना दिहले सँ. ओकरा बाद सड़क पर जाये वाला ट्रक आ मोटरसाइकिल वालन के लूट के वाहन जरा दिहलन स. ओने कुरसेला आ बखरी स्टेशन का बीच विस्फोट करा के रेल पटरी के नुकसान चहुँपवलन स. ओह पटरी से कुछे देर पहिले नार्थ ईस्ट एक्सप्रेस गुजरल रहे जवना में सुशीलो मोदी सवार रहलन.\nनिरुपमा हत्याकाण्ड के सीबीआई जाँच के माँग\nसीबीआई लाख बदनाम होखे बाकिर जब कवनो मामिला आवेला कुछ लोग ओकर जाँच सीबीआई से करावे के माँग करे लागेलन. झुमरितिलैया के निरुपमा जेएनयू से एमफिल करे का साथ एगो अखबार में कामो करत रही. ओहिजे उनकर प्यार प्रभाशुरंजन से हो गइल. छुट्टी में घरे गइली त उनकर हत्या हो गइल. पुलिस पहिले कहलस कि ई आनर किलिंग के मामिला बा आ निरुपमा के महतारी के गिरफ्तार कर लिहलसि. अब प्रभाशु रंजन के कसूरवार ठहरावत ओकर गिरफ्तारी के कोशिश हो रहल बा. एह पर प्रभाशुरंजन के दोस्त मामिला के सीबीआई जाँच करावे के माँग कइले बाड़े.\nयूपी में चार हजार ड्राइवर कंडक्टर के बहाली\nयूपी परिवहन निगम में चार हजार ड्राइवर आ कंडक्टरन के भर्ती के आदेश मंत्री राम अचल राजभर दिहले बाड़े. बस बेड़ा बढ़ावहू के आदेश दिहल गइल बा जेहसे राज्य में परिवहन सेवा बेहतर बनावल जा सके. बहाली संविदा का आधार पर करावल जाई.\nयूपी बीएड एंट्रेस के पेपर आगरा से लीक भइल\nमामिला के जाँच करे वाली पुलिस टीम का मुताबिक पेपर आगरा से लीक भइल रहे आ ओहिजा से फतहगढ़ ले आइल गइल रहे. एह मामिला में एगो खास आदमिओ पकड़ाइल बा. जवना से पुछताछ चल रहल बा. करीब दर्जन भर जिला मुख्यालयन पर प्रश्नपत्र के लिफाफा सीलबन्द मिलल.\nझारखण्ड में भाजपा के मुख्यमंत्री के रास्ता साफ\nशनिचर का दिने कई दौर का बइठक का बाद एलान भइल कि झारखण्ड में भाजपा के मुख्यमंत्री बनी, झामुमो के उपमुख्यमन्त्री समेत पांच गो मंत्री रहीहें, आ बाकी दल के मंत्रियन के संख्या पहिलही का तरह रही. अब भाजपा ई तय करे में लागल बिया कि केकरा के मुख्यमंत्री बनावल जाव. यशवन्त सिन्हा के लाबी चाहत बिया कि एक बेर ओहिजा गैर आदिवासी मुख्यमंत्री बना के देखल जाव. यशवन्त सिन्हा का लगे प्रशासनिक अनुभव बा. बाकिर झामुमो के दबाव बा कि कवनो आदिवासिये के मुख्यमंत्री बनावल जाव.\nऋतिक रोशन माफी मँगलन\nशिरडी के साईं बाबा मन्दिर में अपना गलत व्यवहार खातिर ऋतिक रोशन अपना ब्लाग पर माफी मँगले बाड़न कि भीड़ से बाचे का कोशिश में ऊ कुछ साईं भक्तन के धकिया दिहलन. शनिचर का दिने ऊ पूरा परिवार का साथे दर्शन करे गइल रहलन आ वीआईपी गेट से ओह लोग के प्रवेश दिहल जात रहे. बाकिर ओहिजो भीड़ देख के ऋतिक अँउजा गइलन आ कुछ लोग के धकेले लगलन, एह पर माहौल बिगड़ गइल.\nसरल टू जारी भइला से रिटर्न भरल अउरी आसान बनल\nआयकर विभाग काल्हु आपन नया फार्म सरल टू जारी कर दिहलस जवना के उपयोग लेखा साल २०१०-११ के रिटर्न भरे का कामे आई. एह फार्म के बहुत सरल बना दिहल गइल बा जवना से कि वेतनभोगी करदाता के बहुत आसानी हो जाई. बाकी लोग पुरनके फार्म भरत रही.\nजीतल छोड़ दोसर राह नइखे\nबीसबीसा क्रिकेट के वर्ल्ड कप के सुपर आठ के मैच में आस्ट्रेलिया से ४९ रन से हरला का बाद अब भारत के बाकी दुनु मैच जीतल जरुरी बा ना त ऊ सेमीफाइनलो में ना चहुँपी. आज ओकर मुकाबिला वेस्टइंडीज से होखे जा रहल बा. आ भारत खातिर जरुरी बा कि ऊ ई मैच जीत जाव. काल्हु का मैच में श्रीलंका वेस्ट इंडीज के हरा दिहलस.\nटटका खबर, शनि, ८ मई


बाल मन के चंचलता आ निश्छलता एह प्रकर से उद्वेलित करेला । कबो ऊ पल भर में खुला आसमान में उड़े के कल्पना करेला । त कबो आपन भीतर छिपल भावना के मूर्त रूप में ढ़ाले के कोशिश करेला। कबहीं अपना आस-पास के प्राकृतिक सुन्दरता के कागज के टुकड़न पे चिपकावल चाहेला । त कबहीं मानव आकृति बनावत समय रेखन के समवत प्रयोग से हास्य पैदा करेला । बतावत बाड़न आपन हिन्दी आलेख में चर्चित चित्रकार आ कला समिक्षक भुनेश्वर भास्कर-\nरेत, धूर आ गील माटी पे दउड़े, खुशी से गोड़ के पटके । बार-बार गोड़ के तलवा के रगड़ला के बाद फलक पे कुछ रेखा उभर जाला। रेत के कण के अँगुरी से चीरला के बाद रेत के बीच में पड़ल लकीर । चाहे गोड़ के छाप देखला के बाद एगो आकृति के रूप में दृष्टिगोचर होखेला। निशान के रूप में उभरल रेखा कबो-कबो कला के स्रोत बनी, समझ पावल मुश्किल रहे। तब शायद ओह आकृतियन के रेखा या आकृति कहे के रिवाज ना रहल होेई। एहके रेखा नाम से संबोधन भी ना कइल जात होई।\nसमय- अंतराल के बाद चिन्ह के रूप में चिन्हित कइल गइल। ओकर महत्व समझल गइल । जीवन के साथे जोड़ के अपने आप के अभिव्यक्त कइल गइल । दूसरा के समझावे आ विस्मृत पहलुअन के आकार-रूप में प्रस्तुत करे के कोशिश कइल गइल। तब से आज तक अनगिनत रूप में रेखाकंन आज हमनी के साथे बा।\nक- ख– ग -घ पढ़ते पढ़ते..\nकोमल-कोमल, सुनर-सुनर, नन्हीं-नन्हीं हाथ के अँगुली कवनो तख्ती पे एह तरे घूमेले कि तख्ती आ अँगुली के स्पर्श से कुछ रेखा बन जाला । कुछ आकृति उभर जाला। यदि हाथ में कवनो अइसन वस्तु होखे जेकरा के रगड़े से कवनो चिन्ह चाहे ओकर रंग तख्ती पे लाग जाए त रंगन के समवेत प्रभाव से आकृति बन जाले। खेल-खेल में लड़िकन द्वारा बनावल रेखन-चित्रण के बाल चित्रकला कहल जाला।\nउन्मुक्त गगन में स्वतंत्र मन से-\nबाल मन के रचल चित्र-कलाकृति कई मायने में उल्लेखनीय होखेला। बच्चा जब चित्र उड़ेहे बईठेलन सं त स्वाभाविक, सहज आ स्वतःर्स्फूत तरीका से लकीरन के ताना-बाना बुनेलन सं। देखते-देखते पल भर में फलक रंग-रेखा से भर जाला। जाने-अनजाने में केतना महत्वपूर्ण चीजन के प्रस्तुति देखल जा सकेला, जेकरा सहारे लड़िकन के कल्पनाशीलता, सोंच आ दृष्टि के महसूस करे के मिलेला।\nबालमन के चंचलता आ निश्छलता कबहीं पल भर में उन्मुक्त गगन में उड़ान भरे के कल्पना आ कबो अपना भीतर छिपल भावना के मूर्त रूप में ढाले के कोशिश देखते बनेला। कबहीं आपन आस-पास के प्रकृतिक सुन्दरता के कागज के टूकड़ा पे चिपकावल चाहेला त कबो मानव आकृति बनावत समय लकिरन के समवेेत प्रयोग देख के हँसले बिना रहल ना जाला। काहे से कि इ सब प्रकिया कवनो सुनियोजित ढ़ंग से ना होखे।\nरूप-आकृति से उड़ान-\nबच्चा पहिले से सोंच के रंग-रेखन के व्याख्या ना करेला बल्कि सिर्फ चेतन मन के प्रयोग करत मनमौजी ढ़ंग से तरह-तरह के रूप-आकृति के सिरिजन करेला। ओह दौरान रचनाधर्मिता से संबंधित जवन क्रिया होखेला ऊ कलात्मक दृष्टिकोण से केतना प्रभावशाली बा, एकर अंदाजा शायद बाल मन के ना होखे।\nलड़िकन के बनावल अधिकांशतः कलाकृति में रेखा के प्रयोग होखेला। मोट-पातर रेखन से बाहरी ढ़ंाचा बनाके अंदर के भाग में कतहीं-कतहीं पातर रेखा के इस्तेमाल होखेला, जवना से आकृति के भव्यता बढ़ जाला। कवनो तकनीकि व्याकरण आ आकृति के अनुपातिक जानकारी के बिना रेख के उकेरे प्रक्रिया चलत रहेला।\nबालमन से सिख-\nबच्चा मन के सबसे पहिला प्रथमिकता फलक पे विषय-प्ररूप के अनुसार आकृति के रखल आ आपन भावना उड़ेहल होखेला। जवन सिख हमनीयो के लेवे के चाहीं । फलक के कवनो भाग से चित्र बनावत, छोट-बड़, आड़ा-तिरछा रेखा के संयोजन से चित्र संपूर्ण हो जाला। कवनो आकृति बिना दबाव के सहजता के साथे रेखन में बंधाइल चल जाला। आदमी बनावे के बा त सिर, शरीर, हाथ आ गोड़ होखे के चाहीं, बाकिर जरूरी नईखे कि ओकर अनुपातिक आकार का होई। गोल आकार में दू गो बिंदु दुनो आंख के प्रतीक, एगो बड़हन रेखा नाक आ एगो छोट पट लकीर मुंह के दर्शावेला। शरीर छोट लेकिन चौड़ा होखेला। आकृतियन में कहीं-कहीं अति यथार्थ लउकेला। जैसे, फल तुड़त बच्चा के एगो हाथ एतना बड़ा हो जाला कि ऊ असानी से फल तुड़ लेवेला।\nनदी-तालाब के ओह पार जाये के क्रम में एगो गोड़ नदी के एह छोर पे त दोसर गोड़ नदी के ओह पार वाला छोर पे बन जाला। छप्पर पे मछरी तैरत नजर आवेली सं। पशु-पक्षियन के बनावट में काफी सहजता लउकेला। एगो चकोर आकृति में एक तरफ मुंह आ दोसरा तरफ में चार गो रेखा, चारो गोड़ खातिर आ एगो रेखा पोंछ के प्रतीक के रूप में तोता, हंस आदि के भी ओकर रूपाकृति में उपस्थित कइल जाला। पानी खातिर दू-चार गो रेखा, पेड़-पौधा आ पता के एहसास करावे खातिर सीधा आ गोल-गोल रेखा के इस्तेमाल होखेला।\nलड़िकन खातिर कला भाषा के जइसन होखेेला। कहल जाव त बच्चा पूरा तरह से ना बोले वाला बालकन के पढ़े-लिखे के व्यवस्था ना होखेेला। रंग रेखन के माध्यम से आपन मनोभाव के अभिव्यक्त करेला सभेके बालक मन। केतना बेर अइसन देखल गइल बा कि जवन लड़िका-लड़िकिन के क्षैक्षणिक शिक्षित नईखन, मूक-बधिर बाड़न। बोल-सुन ना सकेलन, बाकिर रंग-आकर में सिद्वहस्त पावल जालन।\nबचपन में भलहीं पारिवारिक-सामाजिक यातना के शिकार रहल बचपन मन के सृजनक्षमता के बल पे अलग मुकाम हासिल होखेला। हम ईहां कह सकतबानी कि कला आंतरिक दुनिया के उत्पति ह। आंख मूदला के बाद दृष्टिगत दुनिया के प्रस्तुत करे के काम कलाकार करेला।\nआज देश के केतना प्रतिष्ठित कलाकार मानेलन कि कला के प्रति उनकर रूचि बचपन से रहे। तब शायद उनकरा पता ना रहे कि कला का होखेला ? रेखा के भूमिका का ह? आड़ा-तिरछा, उलझल-सुलझल रेखन के तह में जाये के इच्छा लेके कला के दुनिया में प्रवेश कइलन। उनकर शुरूआत भी बालकला से हीं भइल। एहसे बालकला के वृहत पैमाना पे देखे के जरूरत बा। काहे से कि ओहि आड़-तिरछा कलाकार छूपल बा। जवन बच्चा तनी बड़ हो जालन उनकर कलाकृति में रेखा के साथे-साथे रंग के प्रयोग भी होखे लागेला। यानी कलाकृति के बाहरी रेखा के अन्दर आकृति से संबंधित सपाट रंग लउकेला। ज्यादातर रंग चटकीला बाकिर आंख के मोेहे वाला होखेला। पृष्ठिभूमि के रंग बालमन के नजर के अनुसार बदलत जाला।\nलड़िकन के कलाकृतियन के कला के परिप्रेक्ष्य में अलग-अलग दृष्टिकोण से देखल जा सकेला आ देखे के जरूरत बा। बाल चित्रकला के निर्मिति निर्देशन के दौरान अलग-अलग वर्ग के लड़िकन के कलाकृति के देखे के मौका मिलल। उनकर कलाकृतियन के बीच से गुजरल एगोे अलग अनुभूति के अहसास होखता।\nकलाकृति के विषय आ आकृति बनावट उनकर जीवन-शैली आ आस-पास वातावरण के अनुरूप बा। कलाकृतियन के आकृति उनकर घर-परिवार आ समाज से आईल बा। जवन उनकर दशा-स्थिति के प्रतिबिंबित करता। उ आपन जीवन-दर्शन, जीवन-संघर्ष आ सपना सकार करत नजर आवत बाड़न। उनकर बेचैनी,त्रासदी, हताशा के अलावा समाजिक असमानता के दंश भी चित्र में नजर आवता। अलग-अलग भागन में देखे के क्रम में सबसे पहिले उ बालमन के जवन अनपढ़ आ मजदूर वर्ग से बाड़न यानी जे कबहीं स्कूल ना जाके मेहनत आ मजदूरी में लागल बाड़न।\nजब कभी मौका मिल त देवाल, दरवाजा आ जमीन पे झिटका से आपन भावना के रेखा में बदल देवेलन। अगर ओह लोगन के कागज-पेंसिल दिहल जाव त उत्सुकता के साथे खुशी मन से ढ़ेर सारा रेखा खींचाए लागेला, जेकरा से उनकर मनोस्थिति उभर के सामने आवेला। कलाकृति के अवलोकन करत समय देखल गइल कि कलाकृति में हाथी, आदमी, चिरई, टूटल-दरकल देवाल, माथा पे बोरा लेत बच्चा, सामान ढ़ोअत आदमी, गाय-बकरी चरावत चरवाहा, बालक, कुआँ, रेक्शा, घर, गमला आदि मुख्यरूप से नजर आवेला।\nपरिणाम स्वरूप बच्चा जवन स्थिति परिवेश में रहेला या ओकरा साथ जीवन यापन करेला, ओकरा में कुछ आकांक्षा कुछ सपना भी समाहित होखेला जवन कवनो-कवनो रूप में प्रस्फुटित होखत रहेेला। कवनो आकृति में पक्षी, जानवर के साथे मावन आकृति के भी देखल जाला। एकरा से हम ओह बच्चन के पैनी नजर के अंदाजा लगा सकिलां। भलहीं अक्षर से उनकर संबंध नईखे बाकिर उनकर चित्र में सहजता लउकेला।\nहरा-भरा खेत-खरिहान, नदी-तालाब के कल्पना लेके गाँव के बच्चा खेत में काम करेवाला आदमी, हरवाह, रोपनी-कटनी करत मेहरारूअन के श्रम के बात भी करेलन सं। कृषि संबंधित काम के बीच ओह बच्चन के लालन-पालन होखेला। कबहीं पेंड़ के छांह में त कबहीं कड़कड़ात घाम आ झमझमात मौसम में उनकर सहभागीता रहेेला, जेकर असर मन-मस्तिष्क पे भी पड़ेला। जब उ चित्रण करे बइठेलन त अचानक सउंसे दृश्य चित्र फलक पे उभर जाला। एकरा अलावा जीव-जन्तु, आदि के प्रति भी इनकर गहिरा लगाव देखल जाला। बालमन कई तरह के गवई खेल के कल्पना करत नजर आवेलें।\nकेतना खेलन में रेखा के प्रयोग भी होखेला, जइसे कि छिती-तिती, चिन्ह-चिन्होरिया, सिरगिटान, नव गोटिया आदि। खेल-फॅार्म के भी आपन कलाकृति में शामिल कर के आपन कल्पनाशीलता के परिचय देवेलन सं। इनकर कलाकृतियन पे समग्र नजर डालल जाव त गंवई जन-जीवन, माहौल आ रहन-सहन ज्यादा लउकेला।\nछोटा-छोटा कस्बा जेकरा के हम ना त शहर कह सकिलां ना गाँव। गाँव के आनंद ओतने बा जेतना शहर के। ओहिजा के बच्चा के कलाकृति में सबसे ज्यादा द्वंद्व नजर आइल। कहल जाव त जइसन स्थिति, जइसन अनुभव वइसन विषय। कूछ बाल मन के चित्र-सृजन के क्रम में आपन परिवेश के अनुसार पारिवारिक स्थिति महत्वपूर्ण बा। कुछ बालक मन परब-तेवहार के केन्द्र में रखके उत्सवनुमा माहौल के चित्र के रचना करेलन।\nप्राकृति के प्रति भी इनकर अथाह प्रेम नजर आवेला। कतहीं गाँव के भूलाईल-बिसरल याद रेखा में बंधाइल, त कतहीं मोटरगाड़ी आ रेल के इंजन के चित्र भी नजर आवेला। देखनी कि एकाध कलाकृति में बड़हन वलय लेके बच्चा आपस में खींचातानी करत बाड़न सं। कुछ कलाकृति में दूर्गा पूजा, सरस्वती पूजा के चित्रण भी मन मोहलस। एहिजा देवी-देवता लोगन के प्रति आस्था हीं कहल जाइ कि बच्चा प्रत्यक्ष या अप्रत्यक्ष रूप से आपन भावना के चित्र रूप में ढ़ालेलन सं।\nबाल चित्रकला के विकास-\nदिन-प्रतिदिन आधुनिक विकास हो रहल बा। नया-नया उपकरण प्रयोग में आवत बा। जीवन-शैली बदल रहल बा। भाग-दौड़, भीड़-भाड़ आ चकाचौंध के बीच हमनी के नजर एगो कल्पित ख़्वाब के प्रति ललायित बा। ओकर हिस्सा बने खातिर हमनी के हर संभव कोशिश कर रहल बानी जा। एकर सीधा असर शहर के बालमन पे ज्यादा लउकेला।\nबचपन से सुख-सुविधा, आराम के वस्तु, मौज-मस्ती में लीन बालकमन के कलाकृति में कई तरह के बदलाव आ नया-नया उपकरण- वीडियो गेम, कार्टून, टी0 वी0, फ्रीज, कुलर, फोन, ए0 सी0, लैपटॉप, बड़हन- बड़हन गाड़ी के उपस्थिति ज्यादा बा। चित्र के देखीं कहीं-कहीं बच्चा बड़ा-बड़ा इमारत के निहारत बा त कहीं हवाई जहाज के यात्रा भी करता। खेल के रूप में वीड़ियो गेम आ क्रिकेट के ज्यादा समावेश बा। कपड़ा के बनावट में सूट-पैंट के अलावा टी-शर्ट आ अति आधुनिक पश्चिमी फैशन के प्रभाव लउकता। ज्यादातर बालमन शहरी जीवन से प्रभावित बाड़न। अइसन महसूस होखत बा कि बालक मन जवन देखेला, अनुभव करेला ओकरा भीतर जवन मनोभाव बनेला, ओकरा अभिव्यक्ति चित्र के माध्यम से करेला।


संपादकीय: मैना: वर्ष -7अंक - 118-119 (अप्रैल - सितम्बर 2020) - मैना: भोजपुरी साहित्य क उड़ान (Maina Bhojpuri Magazine)\nHome राजीव उपाध्याय संपादकीय संपादकीय: मैना: वर्ष -7अंक - 118-119 (अप्रैल - सितम्बर 2020)\nसंपादकीय: मैना: वर्ष -7अंक - 118-119 (अप्रैल - सितम्बर 2020)\nसोशल मीडिया के दौर में भोजपुरी\nआठवीं सदी में नाथ संप्रदाय के संत चौरंगीनाथ से ले के आज इक्कीसवीं सदी ले भोजपुरी एगो भाखा के रुप में एक हजार साल से अधिका के समय तय कऽ चुकल बे। समय के एह लम्हर जतरा में भोजपुरी दुनिया के बाकी सगरी भाखा नियर हर तरह के समस्या अउरी संघर्ष के सफलता से सामना करत अपना के एगो जियतार लोकभाखा बना के रखले बिया।\nकेवनो भाखा के अपना विकास के अनवरत प्रक्रिया में अपना के जियतार राखे खाती बहुत तरह के चुनउती के सामना करे के परेला। ओह चुनउतिन में सभसे बरियार चुनउती तब सोझा आवेला जब ऊ भाखा केवनो दोसरा भाखा के संपर्क में आवेले। एह संपर्क के प्रक्रिया में दुन्नू भाखा एक दोसरा पऽ आपन हर संभव असर छोड़ेले। दुन्नू भाखा एक दोसरा के आपन सबद, व्याकरन अउरी भाखा बेवहार के अदान प्रदान करेले। सबद, व्याकरन अउरी भाखा बेवहार के अदान प्रदान में भाखा के नया सबद, व्याकरन अउरी बेवहार सीखेले जेवन दुधारी तलवार नियर होला। जेवन भाखा एक आदान प्रदान के जैविक तरीका से अपनावत आगे बढ़ जाले, ऊ भाखा समय के साथे अउरी मजबूत होत जाले।\nकेवनो भाखा के विकास एगो बहुत गतिशील अउरी परिवर्तनशील वातावरन में होला अउरी हर तरह के संभव कारक एह प्रक्रिया में प्रभावित करत आपन जोगदान देला। ओह कारकन में भाखा के बोलनिहार अउरी तकनीक के बहुत बड़ जोगदान होला। कागज के अविष्कार के बाद भाखा के विस्तार अउरी विकास के प्रक्रिया में अभूतपूर्व बदलाव आइल। प्रिंटिंग प्रेस के अविष्कार भाखा के विस्तार अउरी विकास के प्रक्रिया के लगभग बदल के रखि दिहलस। ओही तरे इंटरनेट अउरी सोशल मीडिया के अविष्कार भाखा के विस्तार अउरी विकास के सगरी प्रक्रिया के बदलि के रखि देले बा अउरी भोजपुरी ओसे अछूता नइखे।\nइहो बात दीगर होखे के चाहीं कि केवनो लोकभाखा के केवनो खास भौगिलक क्षेत्र के भीतर रेखांकित ना कइल जा सकेला। लोकभाषा हर तरह के सीमा के हमेशा उल्लंघन करे ले। भोजपुरी के सबदन के ले के केहू दावा ना कऽ सकेला कि ई सबद भोजपुरी के हऽ कि अवधी के, मगही के हऽ कि मैथिली के? एक लोकभाखा के सबद रिस के कब दोसरा लोक भाखा के सबद बनि जाई, कहल ना जा सकेला? आज भोजपुरी में संस्कृत, हिन्दी, उर्दू अउरी अंग्रेजी के सबदन के संगे अवधी, मैथिली, मगही अउरी अंगिका के क्षेत्र में बोले जाए वाला जाने केतने सबद परियोग आ रहल बा। हो सकले काल्ह कुछ नया भाखा के नया सबद भोजपुरी के हिस्सा बनि जाओ।\nभारत में लगभग हर पढ़ल-लिखल आदिमी दू चाहें दू से अधिक भाखा जानत बा। एह कारन हर आदिमी के बातचीत में दू भा दू से अधिक भाखा के सबदन के परियोग अनजाने में हो रहल बा। एह कारन हर भाखा में दोसरा भाखा के सबदन के स्वीकार्यता बढ़ रहल बा। भूमंडलीकरण के कारन भाखा, संस्कृति अउरी क्षेत्रीय/भौगोलिक सीमा के बन्धन पहिलहीं से ढील होत रहल हऽ अउरी इंटरनेट जइसन तकनीक अउरी सोशल मीडिया जइसन विकल्प एह गति के बढ़ा रहल बा।\nआज हर आदमी इंटरनेट अउरी सोशल मीडिया के माध्यम से आपन बात रख सकत बा। आदिमी के आपन बात कहे के सामर्थ्य में अभूतपूर्व बढ़न्ति भइल बा। एह कारन आज हर भाषा में हर संभव बदलाव हो रहल बा अउरी भोजपुरी एसे दूर नइखे। अपनी हजार साल से अधिका के इतिहास में भोजपुरी में आज सायेद सभसे बेसी लिखात बा। केवनो दावा करे से पहिले ई शोध के विषय बा। बाकिर ई बात बहुत साफ-साफ लउकत बा कि इंटरनेट अउरी सोशल मीडिया के कारन बाकी सगरी भाखा नियर भोजपुरी पहिले से बेसी समावेशी हो गइल बा अउरी ई समावेशी स्वभाव भोजपुरी खाती बढ़िया साबित होई, एकर पूरा विश्वास बा।\nआज बहुत सारा माध्यमन से चिन्ता जाहिर कइल जा रहल बा इंटरनेट अउरी सोशल मीडिया के कारन भोजपुरी दोसरा भाखा के सबदन के परियोग आ भाषाई अपसंस्कृति के बढ़ावा मिल रहल बा। बाकिर ई चिन्ता के विषय नइखे।


इमली के बीया / विद्यानिवास मिश्र - Gadya Kosh - हिन्दी कहानियाँ, लेख, लघुकथाएँ, निबन्ध, नाटक, कहानी, गद्य, आलोचना, उपन्यास, बाल कथाएँ, प्रेरक कथाएँ, गद्य कोश\nइमली के बीया / विद्यानिवास मिश्र\nलइकाई के एक ठे बात मन परेला त एक ओर हँसी आवेला आ दूसरे ओर मन उदास हो जाला। अब त शायद ई बात कवनो सपना लेखा बुझाय कि गाँवन में जजमानी के अइसन पक्‍का व्‍यवस्‍था रहे कि एक जाति के दूसर जाति से संबंध ऊँच-नीच पर कायम ना रहे, ना रुपया-पइसा के लेन-देन पर। ओ व्‍यवस्‍था में सबकर सब प हक रहे आ कहू ओ में दखल ना दे सकै। बियाहे में, जनेवे में, बाँसे के छितनी, बाँसे क डाल बनावे वाला धरिकार बसैं। ओनहन के जजमानी बँटल रहै। जवन गाँव ओनकै जजमानी के रहै ऊ गाँव उनुकर गाँव हो जाय, ओही किसिम के मिल्कियत ऊ मानैं। एक बेर अइसन भयल कि हमरे गाँव के जजमानी वाला धरिकार हमरे लग आयल। बोलल कि बाबू एक ठे कागज बनाय दें, हम ई गाँव पाँच बरिस खातिर बंधक रखल चाहतानी, पाँच रुपया में। हमरा बड़ा किरोध आइल कि ई कवन गाँव के बंधक रखे वाला! त बोलल कि बाबू गाँव पर सबकर आपन हक होला, हम आपन हकवे नू बंधक रखतानी, दोसर आपन हक रखो, हमके कवनो गुरेज नाई बा। खैर कागज बना देहली, ऊ गाँव बन्‍हकी रखलैं, कब छोड़वलैं भगवान जानैं। तब त हँसी आइल, आज सोचींले त मन उदास हो जाला कि का हम अपने गाँव प ओ हक के दावा क सकीलें? जवने गाँव के पानी पियलीं, जवने गाँव के बयार साँसे में भरल, जवने के धूर-माटी में बड़ भइलीं, जवने के आमे के बगइचा में जेठ के हलकारत लुक्‍कड़के कुच्‍छू नाई बुझलीं ओह गाँव के का हम आपन कह सकींले? बरिस का बकरस बीत जाला ओ गाँव में जाय के मौका न लागेला। कइसे कहीं ऊ गाँव हमार ह आ ईहो कइसे कहीं कि ऊ गाँव हमार ना ह। ओ गाँव के लोगन के जवन प्‍यार-दुलार-आदर मिलल बा, कइसे कहीं कि ऊहे प्‍यार-दुलार-आदर हम ना हईं।\nराप्‍ती नदी के कछारे में बसल गाँव, नगीच से नगीच सड़क तीन कोस, आज-काल्‍ह के नाप-जोख में 10 कि.मी. लामे, नगीच से नचीग रेलवे स्‍टेशन पाँच कोस, माने लगभग सोरह किलोमीटर लामे, गाँव के पछिम ओर एक कोम प राप्‍ती नदी आ पुरुब ओर एतने दूरी पर गोर्रा, राप्तिए नदी से निकलल एक ठो शाखा। बाढ़ आवे त दूनो नदिया एक हो जाय। अपने गाँव के गैंड़ा नाव लागे, ऊहे सड़क ले चलि जाय। बाग-बगइचा सब पानी में डूबि जाय, बाढ़ि निकल जाय त अइसन पानी खेतन में आवे कि खाद दिहले के जरूरते ना रहि जाय। उपरे-उपरे अनाज छींट दें त ऊ छतियाफार उपजे। बाढ़ तब एक साल आँतर देके आवे। जवना साल ना आवे तवने साल रहर अइसन उपजे कि ओ में गाइ-भँइस त लुकाइए जाय छोट-मोट हथियो लुका जाय। कछरा में रहरी-रहरी अदमी कोसन चल जाय, पते ना लागे। गाँव के पुरुब ओर आमे के बगइचा रहला। सबसे छोर प हमरे घर के बाग रहल। सज्‍जी बिज्‍जू आम रहल आ बड़ा पुराना। चिनियवा आम फरे त गाड़ी के गाड़ी आमें आम, करियवा में आम कम आवे, बड़ा मोट ओकर छिलका रहे बाकिर रस बड़ा गाढ़ रहे। जरलहवा आम बड़वर रहे, आधा बिजली लगले से झुराइल रहे आ ओकरे नाते ओकर अजबे सवाद रहे। मिठवा गोपुली एक जड़ में दू आम रहल। एक ठो आम रहल जवन कच्‍चे मीठ रहे आ पाके त ओमें कीड़ा पर जाय, आ एक ठो मुदियवा आम रहे, छोटे होखे आ कठेसे होखे बाकिर बहुते मीठ। कवनो के सवाद दोसरे के सवाद से ना मिले। गाँवो के ईहे हिसाब रहे। केहू के गुण दोसरे में ना मिले, गुण दोसरे में ना मिले, गुण अलगे, चेहरो अलग, सुभावो अलगे, चलवो अलगे। ओ बगइचा के बीच में एगो पीपरे के पेड़ रहे ओके घंटहवा पीपर कहल जाय आ ओके नीचे जात के लरिका सब डेरायँ। ओही बगइचा से होके प्राइमरी स्‍कूल में जाय के रहे। प्राइमरी स्‍कूल दोसरे गाँव में रहे, ओके बीचे मरगा नाला रहे बाढ़ में ऊहो नदी हो जाय। कम पानी रहे त केकरो कान्‍हे प, ना त लकड़ी जोड़ के नाव बना के पार कइल जाय। पता ना कहाँ के जलकुंभी आ गइल कि सुख गइल कि सुख गइल ना त तनी-मनी पानी गर्मियों में रहे। ओही मरगवा के सटले तीन-तीन गाँव रहे। दखिन सीवान पा गोपलापुर, पछिम सीवान प दुलारीआ कोनाहे पछिम-उत्‍तर दीवाँ आ दिक्खिन के ओर कोनाहे डुमरी।\nहमार गाँव सबके बीच में रहे आ सबसे तनी ऊँचो रहे। हमरे गाँव में सबसे नीमन बात ई रहे कि सब जाति आ व्‍यवसाय के लोग रहल। पाँच घर बढ़ई, चार घर लोहार, चार घर नाऊ, पाँच घर दखिनहवा चमार, एक घर चमड़ा के काम वाला चमार, तीन घर तेली, पाँच घर कलवार, तीन घर कोंहार, तीन घर माली, दू घर लाला, दू घर सकलदीपी बाम्‍हन, एक घर पुराहित, सबसे ढेर घर अहीरन के, मलाहन के आ मुड़ेरी लोगन के। मुड़ेरी लोग अधिकतर बंगाल में, असम में नाय चलावे, तिजारती बड़की-बड़की नाय। होली के अरीब-करीब घरे आवें आ जतना दिन गर्मी रहे ओतना दिन ओनहन के बंगाल, असाम के जादू के खीसा गाँव के बयारि में लहरात रहै। उनके घर के मेहरारू कुटनी-पिसनी के काम करैं। ओ में से एक मेहरारू आन्‍हर रहल। हमरी घरे आवे आ चाकी प दाल दरै, पिसान पीसे आ कबो-कबो हमन के कथो-कहनी सुनावे। बिना केकरो मदद के ऊ चलि आवे। हमरे घर हरवाह मलाह रहत रहलन भा चमार रहलन, बाकी सिलवाह त सुखई रहले, उनके पहिले उनके बाप रहले दुल्‍हर। सुखई काका के बड़ी रोब रहे। ऊ बाहर के बखार से महीने-महीने खोराकी में अनाज लें आ बड़ा अधिकार से हिसाब माँगें। हमरे घर के पिछवारे बढ़ई के घर रहे। ओमें से हरबंस हमरा साथे बढ़तो रहले। पछिम ओर कोंहरे के घर रहे आ ओमें से रघुन्‍नन हमरा साथे रहले। उत्‍तर के घर सुन्‍नर लोहार के रहल ओ घरे के मटेल्‍हू के माई के हमरे घर में बड़ा दखल रहे। हर काज-परोजन में ऊहे पतुकी, घइली, कोसा, कसरा बनाके दें। दिया-दियारी में दिया बनाकें दें हमहन के, माटी के जाँता-जाँती, छोट गाड़ी बना के दे आ खूब लड़ें। बियाहे-उयाहे में मड़वा में हाथी रखाय। ओ प कलसा रखाय। अपना पतोह के आगे क के जब हाथी कलसा लेके आवें त ओके परिछन होवे आ ओ परिछन में ओके नखरा देखे लायक रहे।\nहमरे घरे के उत्‍तर ओर बिरजू अहीर के भाई-बंद रहैं। एक कोना में सरनाम-बिसराम रहले। ओकरा सटले मलाहे के घर रहे। एगो सोखा रहले बिरजू। ऊहो हमार हरवाह। उनकर चार भाई में एगो टहल रहले। टहल बहू आ बिसराम बहू में दिन के आँतर भले पर जाय बाकी सबेरे-सबेरे संवाद शुरू होखे त दतुअन मुँहे में रह जाय आ गारी-सराप के कवनो कोटि बाकी न रह जाय। दूनो जने अपने-अपने घरे के छोर तक आ जायँ। ना कबो हथापाई भइल ना झोंटा-झोंटउअल, खाली गारी-संग्राम होखो आ जब दूनो थकि जायँ तब उनुकर दतुअन पूरा होखे। हमार दादा पूजा करे बइठें आ महाभारत शुरू हो त कहैं कि अब शास्‍त्रार्थ शुरू हो गइल। बिरजू अहीर के एक लड़िका बलराज आ फिर दू लड़िका दिलराज-लखराज। दिलराज कुछ दिन ले हमरे घरे नौकरो रहले आ लालटेन बुतावे के होखे त ऊ बजाय बाती नीचे करे के मुँह से फूँक के बुतावल चाहैं। ऊ रंगून कमाय गइलें आ ओहीजा अलोप हो गइलें। एसे, उनुकर माई लखराज के माई के नाँव से जालन जाय लगली। ऊ हमरा मतारी के सखी रहली। लखराजो संसार से चल गइले। उनके एक ठे बेटी रहल ऊ हमरा दीदी के सखी रहे। लखराज के माई के ई नियम रहै कि हम छुट्टी प आईं त बढ़िया दही जमा के ले आवें। काजो परोजन के ऊहे दही जमावें। उनुकर हथौटी दही जमावे में मशहूर रहल। उनुकर जमावल दही के सवाद अबहींले जीभे में लागल बा, कवनो दही ओकरे आगे नीक ना लागे। हमरे घर के परुष शिवधनी अहीर के घर रहे आ दूनो के बीच में डीह बाबा रहले, जिनकर पूजा दुखहरन चमार करें। उनुकर उफली आ तासा के बिना कवनो शुभकार्य होय ना। उनके बेटा हमरे ईहाँ बाद में हर चलावत रहले आ उनुके घर के रमेश बहू सउरी में धगड़िन के काम करत रहली। हमार जनम उनही का हाथ भइय। तब छट्ठी ले त ऊहे चमाइन सउर सम्‍हारैं, ओकरे बाद नाउन सम्‍हारैं। हमार नाऊ रहले जगरोपन। बड़ा सोझवा। ऊ जतने सोझवा, उनुकर मेहरारू ओतने मुँह के तेज आ रोअनी। हमार जनम खिचड़ी के दिने भइल रहे आ ओ साल बाढ़ अइले के नाते तनी-मनी अकाले के स्थिति रहल। आधा गाँव खिचड़ी बनल-हमरे जनम में जवन पइसा लुटावल गइल ओही से। गाँव में लोग के हमरे ऊपर प्‍यार बहुत रहल। गाँव भर में हम बाबू कहल जाई। अधिक उमर वाली लरिका मानैं आ उनुकर पतोह चाहे कतनो सेयान होखैं, देवरे मानैं। हम साते आठ बरिस के रहलीं तबे देवर मानके अइस चुहल करैं कि हम लजा जाईं। ओमें कई ठे त बहुत त बहुत ढीठ रहली। हम चार साल के रहलीं कि नागपंचैया के दिने शिवधनी बहु पँचरंगी पहिर के निकलती। हम बाबा से कहलीं कि एही से आपन बियाह करब। बाबा कहलें कि कुजात हो जइब। हम जिद पकड़ली त शिवधनी कहले कि अच्‍छा भाई, आज से ई तहरे मेहरारू भइल। ऊ महरारू का भइल आफत हो गइल। हम पढ़े जाईं ओही रास्‍ता से त ऊ अपना लइकन के ललकारैं, देख, तहार दादा जा तारैं, हम तेजी से भाग जाईं। ओ लरिकाई के भूल के खामियाजा जले हमे पढ़त रहलीं-हाई स्‍कूल, इंटर में-तले भरलीं। हम ए गोजी-प्रसंग के गोपन रखल चाहीं जवना के ऊ उघार दे। हम के बड़ा संकोच होखे। हमार बियाह भइल त शिवधनी बहू दही लेके अइली। हमरा पत्‍नी से भेंट भइल त कहली कि देखीं रउए हमार लहुरी सौतिन हईं। फेर लाज-संकोच चल गइल आ एक सहज हँसी-मजाक बन गइल।\nगाँव के नाँव काहे पकड़डीहा पड़ल एकर हमरा कवनी जानकारी त ना बा, बाकिर गाँव के दाखिन एगो पकड़ी के पेड़ रहल। कबो शायद बड़वर रहल होई। ओहिजा हमार खरिहान रहल, ओके दखिन काली माई के थान रहल। जइसन सज्‍जी जगह होला ओहिजो कवनो मूर्ति ना रहल। खाली माटी के हाथी-घोड़ा बदलल जालेसाले साल, जवन उनके सवारी के बोध करावे ले। कुआर-चइत में फूले के रथ चढ़ावल जाला। मालिए लोग के काम ह ई। केहू के बियाह-शादीपड़े त काली माई के थाने गइल जरूरी। काली माई, डीह बाबा, बरम बाबा हर गाँव में रहेले आ उनुकर थाने के पूजा होला। ओइजा कवनो मूर्ति ना होखे। हमरे गाँव में कवनो जमाने में बीर बाबा रहले। माने यक्ष के पूजा होत रहल। हमार एगो खेत रहे, बरेतन नाम के, उहाँ एगो बरगद के पेड़ रहे। ओही बरगद के नीचे बीर बाबा के थान रहे। खीसा-कहानी में लोग उनके नाम इयाद करे। बाकिर ऊ पेड़ हमरा बचपन के खाली यादगार बन गइल रहे।\nजवने घर में हमार पैदाइस भइल ऊ कच्‍चा रहे। ओकर बहुत सपना अइसन इयाद रह गइल बा। खाली एक प्रसंग अबहीं ले इयाद बा। शायद हमरे मन प परल पहली छाप ह ऊ। हम ढाई-तीन बरिस के रहल होब। पच्छिम ओर दलान रहे। ओही दलान में भाई-बहिन अधपाकल फरुही (इमली) खइलीं। हमसे ओकर बीया घोंटा गइल। हमरे दीदी के चिंता भइल कि इमली खइले सब रोकेला, एके बतवलो ना जा सकेला आ ई बियवा जामी त का होई! कई महीना ले ओ बियवा के अँखुअइले के अनेसा बनल रहल। बियवा लाईं जामल, कहीं भितरे-भीतरे ऊ अइसने किसिम के पेड़ बन गइल जेके बारे में बतावल बहुत मुश्किल बा। हम गाँवे में ना रहीलें बाकिर ओही पेड़वा के करने गाँव हमरे भीतर रहेला। ओ पेड़वा के सोर बहुत नीचे चल गइल बा, भीतर बहुत गहिरे चल गइल बा।\nआज लोग कहले प पतियाई नाईं कि पिछड़लो कहायेवाला गाँव अइसन मेल-जोल के गाँव हो सकेला जइसल हम देखले हईं। ई नाईं कि राग-द्वेष ना होखे, आपस में कलह ना होखे, एक दूसरे के बारे में एहर-ओहर के बात ना होखे, गोहे-बेगाहे झोंटा-झोंटउअल ना होखे, गारी-सराप ना होखे-सज्‍जी रहल, अइसन-अइसन पंचाइत हमरे बाबा के सामने आवे जवने के गवाह ए दुनिया मे मौजूदे ना होखे - केहू कहे कि फलनी अपने नइहरे के भूत हमरे ऊपर चला देले बाटिन, केहू कहे कि ई हमरे ऊपर टोना क दिहले बा। तब टोनहिन के नाम एक ठो आतंक रहे। संयोग से हमरे गाँव में कवनो टोनहिन ना रहल, बाकिर माई-ओई दोसरे गाँवे के टोनहिन के बारे में चेतावें कि ओनके नजरन में मत परिह। ओसहीं एक धोकरवहा के भय रहे कि बड़वार झोरामें ऊ लरिकन के उठाके चल देला। जवने बगइचा से होके स्‍कूल जाईं ओ बगइचे के बारे में हजारन किस्‍सा रहे। ईं सब रहल। पुराने जमाने के त जुलुम के किस्‍सा रहबे कइल अपना सामन हूँ हम जमींदारी के जुलुम कुछ-कुछ देखले रहीं। ई इच्‍छा रहल कि हमनी के ओ गाँव जमींदार नाईं रहलीं। बाकी के जाने कतना पुश्‍त से हमरे घर के बूढ़ मुखिया रहले आ हमरे बाबा के दावा रहे कि हमरे गाँव से केहू के रपट थाना में नइखे गइल। झगड़ा-फसाद के निपटारा गाँवे में हो जाय। बाबा घंटो लाग के भूत-प्रेतन के पंचाइत निपटा दें। ई जरूर रहे कि हमन के ओ गाँव में इज्‍जत रहे, आसो-पास के गाँव में। धन-दौलत के नाते ना, ना अउरो कवनो अधिकार के नाते। खाली एसे जे अइसन पंडितन के घर रहे जजे केहूके दुआरे गइले ना, कवनो रजो के नेवताना खइले, जे के कवनो धरम-करम के बारे में पूछे के होखे ऊ हमरे घर आवे। आ ईहे नाहीं, पटवारी के कागज में कुछ गलती होय त होय, हमरे बाबा के याददश्‍त में गाँव के धूर-धूर के नक्‍शा अइसन साफ रहल आ सात-सात पुश्‍त के कुर्सीनामा अतना साफ रहल कि लोग उनके बात के यकीन करैं। नेम रहल कि बाबा सबेरे दिशा-मैदान जायँ त एक फेरा अपने सज्‍जी खेत के त लगाइए लें। पूरा गाँव के खेती के हिसाब लगा लें आ कहाँ का करे के बा, कवन कमी बा एकर हिदायत हरवाहे के दे दें। उनुके साथे हम बहुत हिलगल रहलीं। उनही के साथे जागीं-सूतीं, ऊहे हमके महाभारत, रामायण के किस्‍सा सनुवलैं आ गाँव भर के कुर्सीनामा त सुनइबे कइले, गाँव के आस-पास के लोगन के पूरा इतिहास, 57 के बदअमली के इतिहास, जे लोग के जमींदारी रहल, सगउर के बड़का घर के इतिहास-पूरा सिलसिलेवार बतवले। हम काफी सेयान हो गइली त जनलीं कि हमार सग बाबा ना हवें, हमरे बाबा के बड़का भाई हवन।\nओ समय हमरे गाँव में बाजार ना लागत रहे। बाजार सोमारे-सोमार बगल के गाँव बिसुनपुरा लागत रहे आ सोमार के बाजार कइले के नजारो एगो नजारा रहे। जगह-जगह देखे में आवे कि ओगाँव के मेहरारू से अँकवार लेके भेंटत बाड़ आ जरिके में गोहरी के आग मतिन सुनगत बाटिन। दुई चार बून आँसू गिरा के फेर हँस-हँस के इनके-उनके बारे में नीमन-बाउर बतियावत बाटि न। बजार गइले के एगो उमंगे अलग रहे। अपने छोटके दादा के साथे बजारे जाईं आ धुधी गाँव के हलुआई मिठाई बेचे आवे। उनके से गुड़ के बताशा लेईं। ऊ गुड़ के बताशा हम फेर अब कहीं गाँव में देखींला नाईं। बड़े-बड़े शहरन में गुड़ के फैशन आवता बाकिर गुड़के बताशा के सोन्‍हाई अब केहू का जानी, गाँवे के सोन्‍हाई अब केहू का जानी! ई सोन्‍हाई आवेला मनई के हाथे के कवनो परस से, ऊ परस अब गायब हो गइल, मनई मन से अगर मटियो छुवे त ऊ सोना हो जाई आ अगर कुभाव से सोनवो छुए त माटी हो जाई गँउओ त बटले बा, भूगोलो में बा, सन 57 के इतिहास में बा, बाकिर गाँव में जवन रिश्‍ता के पारस परस रहल ऊ नाइँ बा। हालाँकि, चाहे हमार भरमे होखे, हम आठ-दस साल पहिले गया जाय के पहिले गाँवे गइल रहीं, गाँव के पितरन के नेवते के रहल कि चलीं सभे गया, त गाँव में कवनो घर ना बचल जहाँ के लोग अछत देबे ना आइल होखे। देखलीं कि जवन चेहरा फूले मतिन खिलल रहले तवन मुरझा गइला। जहाँ बतीसी झलकत रहल उहाँ गाल पचक गइल। जवना हाथे में पछेला रहल ऊ हाथ सून हो गइल। शिवधनी बहू आधा पागल हो गइल रहली। नया-नया नड़िका बइले जिनके चेहरा से उनके बापे के चेहरा याद आइल आ उनके बापे के नाँवे से बोलवलीं। गाँव के लोग के अजगुत लागे कि हमके सबकर नाँव इयाद था। नाँव कइसे न याद रहो? हर नाँव के साथ कवनो खट-मीठ-तींत बात टँकल बा।\nएक बेर हम कोशिश कइलीं कि गाँव में अपने प्रयत्‍न से पंचायती व्‍यवस्‍था विध-विधान से हो जाय। आठ-नौ गाँव के बड़ पंचायत बनवलीं, बिना कवनो सरकारी सहायता के। पंचायत के चुनाव आ कार-बार दुइ साल चलवलीं लेकिन ऊ सपना अस टूट गइल। हम अपने जवानी के जोश में ई ना समझलीं कि जवन ऊपरी ठाट-बाठ से, हेल-मेल से विधान बनेला ओमें कवनो सत लाइँ रहेला। जवन पुश्‍त-दर-पुश्‍त से चल आइल बा ऊ अबो कवनो ना कवनो रूप में चलत बा। मंडल के नगाड़ा के बावजूद। काहे से कि ओकरे बिना कुछ नाइँ चली। अइसन नाइँ होत त अतना घरे का अच्‍छत हमरे अँजुरी में कइसे आवत! आखिर सबके भरोसा रहल कि हम पुरान मनइन के अबो इयाद रखीलें, चाहे ऊ शिवभजन बढ़ई हों, गंगादीन अहीर हों, मुंशी बलराम लाल हों, शिवशरण हजाम हों, अपने बौड़मपन बदे अलग छाप लिहले राजा हों, कानून छाँटे वाला लोचन मलाह हो, दुकानदारी में उस्‍ताद रामदास हों, रघुबीर आ उधई के बहिर जोड़ी हो, अपना खइले के अनुपात में भार ढोवे वाला बीपत कोहार हों, सबके आगे अलग किसिम के बुद्धि के बात करे वाला शिवधनी अहीर हों, सबकर कहीं अलग-अलग रूप आ सबकर कहीं अलग-अलग रिश्‍ता मन में टाँकल बा। ओही तरें लखराज के माई, रामअवध के माई, बिहारी के माई, ढुनमुन फुआ, भनमतिया के माई, एक ओर आ दुसरी ओर चुहुल करे वाली ओ समय के दू-दू तीन-तीन लरिकन के महतारी, बाकिर गाँव के रिश्‍ता में भौजी लागे वालिन के सहज स्‍नेह के रूप, उनके चुहल, उनके एक से एक दावा - ईहे सब जोर-जार के गाँव हवे आ ओही के आपन गाँव कहि सकींले। जहाँ छप्‍पर रहल उहाँ पक्‍का मकान उठ गइल, जे दुब्‍बर रहल से जब्‍बर हो गइल, जे बोल नाइँ पावत रहे से बड़का नेता हो गइल, ई सब गाँव के नक्‍शा चाहे होखे, गाँव होइबो करे त आपन गाँव ना ह। अब सड़क हमरे बगइचा से होत अउर आगे चल गइल, गोर्रा पर पक्‍का पुल पर गइल, गाँव में कई ठे चाय के दोकान हो गइल, कौनो समय रहल कि दूध आ माठा बिकात रहल। अब सितुही भर दूधे के चाय बिकाता। कवनो समय रहल कि जाति रोटी-बेटी ले रहल। हमरे गाँव से उजर के दूसरे गाँव में बसल एगो पठान चाचा रहलें। एक दूसरे के खेयाल अइसन रहे कि ऊ हमन खातिर एक ठो अलग ओसारा में जगह, भोजन बनावे के बर्तन-भाँड़ समेत रखलें रहन। हमरे घर के बियाहे में आके कार-बार सम्‍हारैं आ सब सुन ताटीं कि गाँव बदल गइल बा, गाँव में बिजुली पहुँचि गइल बा, गाँव के दखिन बान्‍ह गइल बा, अब बाढ़ आवे ना, अब गाँव में साँवा कोदो टाँगुन ना होला। अब गाँव में कवनो कोल्‍हू ना बा। ऊख न पेराला आ गुड़ पकावे वाला कड़ाहा में आलू भंटा ना पकावल जाता, पाक कड़ा प जवन घिंटउड़ा गुड़ होखे, ओकर कहीं नाँव ना केहू जानेला। दूध डेयरी में चलि जाला। लखराज के माई के दही सपना हो गइला। गाँव में दुआरे-दुआरे बहुत कम पोंछ लउकेले। बैलगाड़ियो अब एकाध ठो टूटल-टाटल पड़ल होइहें। ई हो सही बा कि अब ओतनी भुखमरी ना होले, बाकिर गाँव से अब चौतल उठ गइल। पचइया के दंगल उठ गइल। केहू चिक्‍का नइखे खेलत। कबड्डी त इब राष्‍ट्री खेल मु शुमार हो गइल। गुल्‍ली-डंडा के पता ना कवनो निशान बचल बा कि नाइँ। अब पटरी सेल्‍ह से कहाँ चमकावल जात होई! कहाँ खड़िया के रोशनाई बा! का ओ प नरकुल के कलम से लिखल जात होई-बड़ का सुन्‍नर-सुन्‍नर अच्‍छर-का ई सब बीत गइल, का कबो ई सब बीती? हमरे लेखे पकड़डीहा त अबो 'सदा अनंद रहे एही द्वारे' के असीम बा आ कदम के गाँछ चाहे कट गइल होखे 'झुलुहा पड़े कदम के डरिया' में अबो गाँव के रेखिया उठान उमिर जियतार गीत बनके गूँजेला। हम पकड़डीहा के निवासी हईं, ईं कहसे कहीं! खाली घर बा, दुआर बा - एसे कइसे कहीं! एतना जरूर कहब कि पकड़डीहा हमरे भीतर बा, ओकर कब्‍जा ताजिंदगी बरकरार रही। ओकरे साथे-साथे उहाँ रहे वाला लोगन के हको ओइसने बनल रही। ऊ हक हम कतना दे पाइब ना कह सकीं, बाकिर ओ हक के हम देनदार हईं, ई समुझ के हम अपना के ओ लोग के बनिस्‍पत अधिका भाग वाला मानींले जेकर कवनो जर-सोर नइखे रह गइल आ जेकरे ऊपर केहू के हक नाइँ बनत बा।\n"http://gadyakosh.org/gk/index.php?title=इमली_के_बीया_/_विद्यानिवास_मिश्र&oldid=36112" से लिया गया\nइस पृष्ठ का पिछला बदलाव2सितम्बर 2018 को 11:13 बजे हुआ था।


निर्देशक ओम प्रकाश यादव के सम्मान – Anjoria\nभोजपुरी फिलिम “सजना मंगिया सजाई द हमार” के लेखक निर्देशक ओम प्रकाश यादव अनेके हिंदी धारावाहिक आ फिलिमन में बतौर लेखक आ सहनिर्दशक काम क चुकल बाड़े.\nपिछला दिने ओम यादव के कल्याणजी जाना कांदिवली, मुम्बई में आयोजित दार्शनिक मुम्बई प्रेस मीडिया अवार्ड 2013 के सम्मान समारोह में सम्मान चिन्ह देके सम्मानित कइलन. एह कार्यक्रम के आयोजन “पानी बचाओ और बेटी बचाओ” अभियान के तहत भइल रहे.\nएह मीका पर बॉलीवुड आ पॉलीवुड के अउरिओ लोगन के सम्मानित कइल गइल.\nबंगला से भोजपुरी फिलिमन का ओर अइली मोहिनी घोष


चबा ना सकीं त चभुलाई काहे ना (बतकुच्चन – १५३) – Anjoria\nचबा ना सकीं त चभुलाई काहे ना (बतकुच्चन – १५३)\nMar 25, 2014 बतकुच्चन\nरंग बरसे भींजे चूनर वाली वाला गाना के एगो लाइन आजु बरबस याद आवत बा कि चाभे गोरी के यार बलम तरसे रंग बरसे. आ साथही याद आवत बा लइकाईं में सुनल एगो कहानी के बाल नायक के बोल कि सात गाय के सात चभोका, चौदह सेर घीव खाँउ रे, कहाँ बारे तोर बाघ मामा एक तकड़ लड़ जाउँ रे.\nफगुआ बीतला अबहीं कुछे दिन भइल बा आ ओकरा मस्ती के खुमार अबहीं ले बनल बा. एह बीच बुढ़ऊ फेरू छरिया गइल बाड़न. आ उनकर छरियइलके हमरा के मजबूर क दिहलसि चभोका पर चाभी भरेला. चुनाव कपारे बा आ सभे जानत बा कि सत्ता के चाभी एह चुनावे से निकले वाला बा. आ हालत आल्हा वाला हो गइल बा कि जवनकन के के कहो बुढ़वो बहत्तर हाथ फाने लागल बाड़ें. हँ त चभुलावे से पहिले चलीं तनी चबावल जाव.\nचबावल आ चभुलावल में फरक होला. चाभे ला बत्तीसो ना त कुछेक दाँत जरूरे जरूरी होला. बिना दाँत चाबल ना जा सके बाकिर चभुलवला में एह तरह के कवनो बंदिश ना होखे. जेकर सगरी दाँत टूट गइल होखे उहो बड़ा मजा से चभुला सकेला अपना मसूढ़ा आ जीभ का सहारे आ लोग चभुलावल करतो रहेला. बबूनी ससुरा ना जाली मने मने गाजेली वाला अंदाज में उहो बुढ़उ मने मन सपना देखत रस ले लेके चभुलावेलें जिनका ला चबावे के काम डरावना सपना बन गइल होखे. कहल जाला कि हिंदूवन के बुढ़वा सठिया जालें अब ई साँच ह कि ना से त पता नइखे बाकिर अतना जरूर देखीलें कि घर के बुढ़वा के अपने नींद ना आवे त ऊ दोसरो के सूते ना देव. बेर बेर ओकरा कवनो बात याद पड़ी आ ऊ आवाज लगा लगा के रजाई में दुबकल जवान सवाँग के जगावत रह जाई जब ले ऊ जवान अनसा के झूंझूआ ना देव. कुछ अइसने हाल अबकी का चुनाव में लउकत बा.\nएगो पुरनिया जिनकर उमिर हो गइल बा कि गिरस्थी तज के राम राम भजसु उनका से गिरस्थी के मोह छूटत नइखे. बेर बेर कवनो ना कवनो बात प छरिया जात बाड़ें. शायद मन में बा कि हम ना खाएब त तोहरो के ना खाए देब. चभोका मारे चलबऽ त गईए के हुरपेट देब आ तहार चाभे के सपना सपने रहि जाई. बाहर के दुश्मन से निपट लीहल आसान होला बाकिर घर के दुश्मन से निपटल आसान ना होखे. ओकरा ला महाभारत के युद्ध में अर्जुन के ज्ञान देबे वाला कृष्ण जइसन कवनो सारथी के जरूरत होला. अब अबकी का कृष्ण के सारथी में अइसन गुण बा कि ना से देखे के बात होखी. तले एह बीच चलीं चभोका आ चभुलावल पर बतिया लीहल जाव.\nभर गाल खाइल चभोका होला आ थान से दूध पियलो के चभोका कहल जाला काहे कि ओहूमें गाले का सहारे दूध खींचाला. चभुलावे में बाहर से कुछ खींचे के ना होला. जवन होला तवन पहिलहीं गाल का भीतर होले आ ओकरे के चभुलावत रहल जाला. एह चभुलावल के तुलना भईंस के पगुरइला से कइल जा सकेला. भईंस के आगे बीन बजाए, भईंस खड़ी पगुराय. पता ना बुढ़उ मनीहें कि ना आ मनीहें त कब मनीहें बाकिर हम ओकर इंतजार ना कर सकीं. बतकुच्चन के कड़ी भेजे के डेडलाइन पार करे प बा आ ओकरा पहिले हमरा भेज देबे क बा एह कड़ी के. तबले रउरो चभुलाईं मन के कवनो सपना. अगिला बेर मिलब त आगे क बात होखी.\n2 thought on “चबा ना सकीं त चभुलाई काहे ना (बतकुच्चन – १५३)”\nबतकुच्चन के बात निराला बा। ….


भोजपुरी के पहिला ससपेंस थ्रिलर रामपुर के लक्ष्मण – Anjoria\nभोजपुरी सिनेमा में अब्बास सुल्तान स्टाइल के बनल पहिलका ससपेंस थ्रिलर फिल्म “रामपुर के लक्ष्मण” अगिला शुक २६ जनवरी के देश भर में एके साथ रिलीज होखे जा रहल बा. पूरा देश के साठ गो सिनेमाघर में एकरा के एके दिने रिलीज कइल जा रहल बा. भोजपुरी सिनेमा आजुकाल्हु अपना सुनहुला दौर से गुजर रहल बा आ धीरे धीरे ऊ खेत खलिहान गाँव देहात से उपर उठे लागल बा आ जिनिगी के हर पहलू छूवे लागल बा. “रामपुर के लक्ष्मण” एह बाति के जियत जागत सुबूत बा. फिल्म के टाइटिल रोल सदाबहार सुपर स्टार रविकिशन कइले बाड़न आ उनुका साथ एगो दूगो ना पूरे पाँच गो अभिनेत्री बाड़ी एह फिल्म में. रविकिशनो के कई गो रुप दर्शक एह फिल्म में देख पइहें जवना में दस गो गाना बा. चंदन सिंह के बनावल एह फिल्म के निर्देशन हैरी फर्नांडीज कइले बाड़न.


बतकुच्चन १५२ – Anjoria\nMarch 21, 2014 Editor भाषा, साहित्य 1\nफगुआ के दिन नियराइल बा आ साथे साथ चुनावो के दिन नियराइल जात बा. वइसे त नेता हरमेसा से मुँहफट बेलगाम होत आइल बाड़ें बाकिर अबकी का चुनाव में एह बेलगामो प कवनो लगाम लागत नइखे लउकत. सभे अपना विरोधियन के लेवारे में लागल बा. त हमहू सोचनी कि एह माहौल में लेवा का नीचे लुकइला के कवनो जरुरत नइखे आ खुल के मैदान में ओही तरह उतर जाए के बा जइसे ना ना करत आदमी रंग लाग गइला का बाद खुदहु लाग जाला दोसरा के लसारे में. शुरु करत बानी लेवारल आ लसारल से.\nलेवारल क्रिया ह, काम ह जवना में लेवा लगावल जाला दोसरा के. लेवा संस्कृत शब्द लेप्य से निकलल मानल जाला. लेपे वाला चीझु लेवा कहल जाला. पहिले का जमाना में, आ अबहियों आम आदमी का घर में जहाँ कोयला, लकड़ी भा गोंइठा प खाना पकावल जाला चूल्हा पर चढ़े वाला बरतन के लेवल जाला, ओकरा पेंदी प लेवन लगावल जाला. एह लेवन आ लवना में फरक होला. लवना चूल्हा में झोंकाए वाला लकड़ी के कहल जाला जबकि लेवन बरतन का पेंदी प लगावल माटी के परत के. लेवन शब्द लेप्य से बनल बाकिर धान के फसल रोपे का पहिले खेत में लेव लगावल जाला. कहे के मतलब कि ओकरा के जोत जोत के पँकियावल जाला, पाँकि जइसन बना दिहल जाला खेत के माटी के. ओही लेव लगला का बाद ओहमें धान के रोपाई होला. खेतीए का तरह राजनीतिओ में आपन फसल रोपे से पहिले खेत के लेव बनाए के पड़ेला. अइसने लेवाड़ होला जवन मकान भा घर बनावत घरी ईंटा जोड़े के मसाला से बनावल जाला. लेवाड़ भा लेवार उहो होला जवन पानी भरल गड़हा भईंसियन भा सूअरन के लोट पोट कइला से बन जाला. वइसे सूअरन वाला लेवाड़ के खोभाड़ कहल जाला.\nअब सोचे के बात बा कि कहाँ लेपे वाला लेवा आ कहाँ ओढ़े वाला लेवा. लेवा लेपल जाला त लेवा ओढ़ल जाला. मकसद दुनू के एके जइसन होला माहौल से बचावे के. एक जगह करीखा धुँआ से बरतन के बचावे के जुगत होला त दोसरा जगह जाड़ा पाला में अपना देह के बचावे के. मध्यम परिवार अब लेवा आ गेनरा से शायदे परिचित रह गइल होखी. अब ना त केहु का लगे अतना फुरसत बा कि लुगा लत्ता जोड़ जोड़ के लेवा गेनरा सीए ना अब लोग के पसंद आई. अब त बनल बनावल रजाई, कंबल, धूस खरीद ले आवेला लोग. लेवा आ गेनरा में बहुत फरक ना होखे, ओढ़े के काम आइल त लेवा, सूते के काम आवे त गेनरा. हँ लेवा तनिका हलिक फुलुक होखेला जबकि गेनरा भारी, कठ. ई त बाति भइल लेवारल के अब चलीं तनिका लसारलो देखि सुनि लीहल जाव. आ जब लसारल के चरचा करब त बतावल जरूरी लागी कि अइसनो एगो शब्द होला लेसारल आ लेसल.\nदिया जरवला के लेसल कहल जात रहुवे आ दिया के बत्ती बना के दिया में लगावे के काम लेसारल कहल जात रहुवे, भा कहीं कि कहल जाला. अलग बात बा कि हमरा रउरा किहाँ दिया बत्ती अब दियरी बाति भा छठे छठियारे नजर आवेला. बाकिर लसारल ओकरा के कहला जाला जवना में केहु के माटी धूरा में गिरा के भा घसीट के गंदा कइल जाला. आ जेकरा के लसार दीहल गइल ऊ लसराइल हो गइल. कपड़ा लत्ता लसरा जाव त धो पोंछ सूखा के साफ कर लीहल जाला बाकिर आदमी लसरा जाव त ओकरा के आसानी से साफ ना कइल जा सकेला जबले कि ऊ आपन गोल मत बदल लेव. काल्हु ले जे दोसरा पार्टी में रहि के लसराइल लागत रहुवे से अपना पार्टी में आवते झकाझक लागे लागत बा. अलग बाति बा कि ओकरा अइला से एह तरफ पहिले से रहल लोग लसरा जाव आ उनका दोसरा तरफ पलटी मारे के पड़ि जाव.\n’चरणों की सौगंध’ ले के अइलें विशाल तिवारी\nलसराउअल बतकुच्चन नीमन लागल।।।।


ह्वाइट हाउस में बइठ के ओबाम जी मुनीमजी स्टाइल में खाता बही चेक करत रहलन आ जरदारी गिलानी खड़ा खड़ा हिसाब किताब के जवाब देत रहे लोग.\nयस जरदारी, तहरा १५.६० करोड़ डालर मिले के रहुवे, बाकिर हिसाब ठीक नइखे, एहसे साढ़े पांचे करोड़ काट लिहल जाई. बहुते गड़बड़ बा. आपन खाता सत्यम के आडिटर प्राइसवाटर हाउसवालन से बनवावेलऽ का ? आ ई आतंकवाद से लड़े का नाम पर तोहार फारेन ट्रावेल, फारेन बंगला पर खरचा काहे देखावल गइल बा ?\nओबामा जी, पाकिस्तान के सुधारे खातिर हमरा पेरिस न्यूयार्क घुमे के पड़े ला. अबहियें स्विट्जरलैण्ड में डअवोस जात बानी. अतना ना घुमीं त कइसे पता लागी कि पाकिस्तान कतना पिछड़ गइल बा ? राउरे ह्वाइट हाउस देख के हमरा पता चलल कि पाकिस्तान कतना पिछड़ल बा. पाकिस्तान के प्रेसिडेंट के पचास बंगला में से एकहूं अइसन नइखे. पाकिस्तान के पिछड़ापन से निकालल हमार जिम्मेदारी नू बा.\nए जरदारी, मांगे के भीख घूमे के फारेन. अइसनका धांसू शूट पहिरले बाड़ऽ. अतना हवाई जहाजन में उड़ेलऽ. अतना बंगला मेंटेन करे लऽ ?\nओबामा जी, देखीं. रउरा अनेरे फेंटत बानी. अमेरिका से भीख मांगल हर पाकिस्तानी प्रेसीडेण्ट के प्रोफेशनल काम हऽ आ धांसू बंगला आ जहाज मेंटेन कइल परसनल काम हऽ. प्रोफेशनल काम में कतहीं कफनो कमी लउकत होखो त बतलाईं. परसनल लाइफ में काहे ताकाझांकी करत बानी ?\nआ जरदारी, एगो सिपाही के जूता के रेट तू हजार डालर देखवले बाड़ऽ हिसाब में, ई का हऽ ?\nओबामा जी, हिन्दुस्तान का हिसाब से हमरा हिसाब के मत तउलीं. ओहिजा सिरिफ नेता खालें. हमार हियां आर्मी, आईएसआई, नेता सबके साथ ले के चले पड़ेला. लोकतंत्र ना होखला से बहुते दिक्कत बा. हम लोकतंत्र खातिर लड़ाई लड़ रहल बानी. खालि नेते खाई त हिसाब कमे के बनी. लोकतंत्र पूरा आवते हिसाब के गड़बड़ी दूर हो जाई. रउरे समुझाईं आर्मी वालन के, आईएसआई वालन के. हमार त सुनबे ना करऽ सन. आ रउरे देखीं, हिसाब किताब का चलते हमरा कतना सुने के पड़त बा. वइसे हमार निहोरा बा कि ई हिसाब किताब जांचे के काम हिन्दुस्तान के सीबीआई के सँउप दीहिं. सुनले बानी कि ओहिजा जवन हिसाब जाला बीस पचीस साल का पहिले बाहरे ना निकल पावे.\nखामोश जरदारी, एह मामिला में इंडिया, सीबीआई कहाँ से आ गइल ? इंडिया हमरा से भीख ना मांगे, तू मांगे लऽ. हमरा भीख के हिसाब चाहीं.\nओबामा जी, रूल के बात बा. भीख के आडिट ना कइल जाला.\nबाकिर जरदारी, हमरो देश में दिक्कत बा. तोहरा के भीख कइसे दे दीं ?\nओबामा जी, अब रउरा देश का वजह से हम काहे संकट झेलीं. भीख देबे में कई गो देश अइसहीं आनाकानी करे लगिहन त हमार त बहुते बड़ रकम फँसि जाई. वइसहूं रूल इहे बा कि भीख के आडिट ना होखे.\nसांचे कहत बाड़ऽ जरदारी जी, भीख के आडिट कतहूं ना होला. बाकिर ई बतिया ओबामा जी बूझस तब नू..


पवन सिंह बनलन ‘कुली’ – Anjoria\nपवन सिंह बनलन ‘कुली’\nभोजपुरी फिलिमन के सुपरस्टार पवन सिंह अब कुली बन गइल बाड़न. अपना अगिला फिलिम ‘सईया जी दिलवा मांगेले’ में पडन सिंह कुली के भूमिका में नजर अइहें.\nपवन सिंह के नायिका बाड़ी मोनालिसा. फिलिम में देखावल गइल बा कि कुली पवन कवना तरह अमीर बाप के बेटी मोनालिसा के आपन बनावत बाड़न. फिलिम में पवन सिंह के शानदार एक्शनो देखे के मिली.\nफ्युचरविज एडवटाईजिंग प्रा०लि०, संदीप श्रीवास्तव फिलिमस् इन एसोशिएशन विथ मॉ केला फिलिमस् धीरेन्द्र चौबे प्रस्तुत, निर्माता संदीप श्रीवास्तव आ सुनील ओझा, निर्देशक राजकुमार आर० पाण्डेय, गीतकार विनय बिहारी, संगीतकार राजेश गुप्ता, एक्शन दिलीप यादव, संपादक जीतेन्द्र सिंह जीतू.\nफिलिम में पवन सिंह आ मोनालिसा का साथे आनंद मोहन, सीमा सिंह, आ ब्रजेश त्रिपाठी के प्रमुख भूमिका बा.\nफिलिम आगिला महीना रिलीज होखी.\nसईंया जी दिलवा मांगेले\nभोजपुरी के सबले महंग नायिका हई पाखी हेगड़े


फौजी चौदह अक्टूबर के मुंबई में रिलीज होखी – Anjoria\nबिहार में अपना सफलता के झंडा गाड़ चुकल “फौजी” के मुंबई में पन्द्रह गो थियेटर में रिलीज कइल जा रहल बा. मुंबई में फिल्म के वितरक बाड़े श्रीनाथ जी प्रोडक्शन के राजेश सिंह. पराग पाटील के निर्देशन में बनल एह फिल्म के कहानी आ पटकथा पराग पाटिल लिखले बाड़े, आ संवाद जितेन्द्र सुमन के लिखल ह. संगीत राज सेन आ आरपी ठाकुर के बावे, गीत विनय बिहारी के आ एक्शन मंगल फौजी के बा. नृत्य निर्देशन ओमी के आ कैमरा संचालन जगमिंदर हुण्डाल के हवे. फिल्म के मुख्य कलाकार हउवें शिवम तिवारी, रानी चटर्जी, मनोज टाइगर, सुधीर दली, समीर शेख वगैरह.


देश दुनिया के खबर भोजपुरी में (बुध, 1 अप्रैल 2015) – टटका खबर\n(मंगल, 31 मार्च के खबर)\nरेल गाड़ियन के बढ़त संख्या का चलते होखे वाला देरी कम करे खातिर रेलवे बक्सर से मोकामा का बीच, इलाहाबाद से बक्सर का बीच, आ सोननगर से धनबाद का बीच एगो रेल लाइन अउरी बढ़ावे के फैसला कइले बिया. एहमें समय जरूर लागी बाकिर रेलवे एह पर काम शुरु करे के प्रक्रिया चला दिहले बा. पटना के महेन्द्रू कार्यालय में पत्रकारन से बतियावत रेल राज्य मंत्री मनोज सिन्हा कहलन कि बिहार सरकार के बेरुखी का चलते अबले पाटलिपुत्र टीसन पर रेल के आवाजाही शुरू नइखे हो सकल जब कि सब कुछ पिछला अढ़ाई साल से तइयार बा.\nचार अप्रैल के हनुमान जयंती पड़त बा आ एही दिने चइत पूरनमासिओ होला. बाकिर अबकी साल एही दिने चंद्रग्रहणो लागे वाला बा जवन उपरि बेरा पौने चार बजे से शुरू हो के साँझ सवा सात बजे ले रही. अबकी के गरहन कन्या राशि वालन पर बा एहसे कन्या राशि वाले गरहन मत देखीहें.\nपंडित मदन मोहन मालवीय के मिलल भारत रत्न का बाद परिवार के आपसी कलह सामने आइल बा. बतावल जात बा कि उनुका पौत्रवधू सरस्वती मावीय चाहत रहली कि सम्मान पहिले मालवीय जी के जनम स्थान इलाहाबाद ले आइल जाव बाकिर परिवार के कुछ लोग के कहना रहे कि पहिले काशी हिन्दू विश्वविद्यालय ले जाइल जाव. सम्मान मिलला का बाद ओकरा के बीएचयू कुलपति के दे दिहल गइल जे ओकरा के लेके मंगल का दिने सिंहद्वार पर मालवीय जी के मूर्ति का सोझा रखलन आ फेर ले के मालवीय भवन आ विश्वनाथमंदिर ले गइलन. ओहिजा अभिषेक का बाद फेरू मालवीय भवन ले आइल गइल.\nछपरा जेपी विश्वविद्यालय कुलपति का डेरा पर भइल विवि सिंडिकेट के बइठक में पौने तीन अरब घाटा के बजट पास कइल गइल. भीतर बइठक चलत रहुवे आ बाहर में विद्यार्थी विरोध में नारा लगावत रहले.\nछपरा में रैली करत जीतन राम माँझी कहलन कि जनता परिवार में नीतीश आ लालू के गइलो का बाद जदयू के जीतनराम चलावत रहीहें. कहलन कि लोग खूब बूझत बा कि जनता परिवार के एका कवना काम ला होखत बा. एह सभा में मंच पर मौजूद नरेन्द्र सिंह अचके में उठ के चल दिहलन. बतावल जात बा कि उनकर नाराजगी मंच पर साधु यादव के मौजूदगी से रहुवे.\nछपरा जिला के कोपा इलाका के कुमना में चेचक पसरला से अनेके लोग बीमार पड़ गइल बा. लोग स्वास्थ्य विभाग से जल्दी से जल्दी एह बारे में कुछ करे के माग करत बा.\nहालही में सिवान जिला के गुठनी इलाका के टेकनिया गाँव में एगो कस्टम इंसपेक्टर का घरे भइल लूट का मामिला में कवनो नजदीकि के शामिल रहला के अनेसा जतावल जात बा. एह लूट में 55 लाख के गहना आ 75 हजार रुपिया के नगदी लूट लिहल गइल.\nबेतिया के साहू जैन विद्यलाय लौरिया में सोमार का दिने एके साथ पन्द्रह गो जोड़ा के बिआह करावल गइल. बरखा का बाबावजूद सबकुछ आराम से निपटावल गइल.\nबेतिया के संतघाट में एगो फर्जी नर्सिंग होम पर छापा मार के नर्सिंग होम के सील कर दिहल गइल. इंटर पास डाक्टरी करे वाला फर्जी डा॰ एन॰ अंसारी फरार हो गइल रहे. खास बात ई कि शिकायत ओकरे बीबी कइले रही कि उनका शौहर का लगे कवनो डिग्री नइखे बाकिर उ आपरेशन तक करत बाड़े जवना से लोग के जान के खतरा बा.\nवीर कुंवर सिंह विवि के आदेश बा कि प्रोफेसर लोग कालेज में कम से कम पाँच घंटा मौजूद रही आ विद्यार्थियन के 75 फीसदी हाजिरी जरुरी होखी इम्तिहान देबे खातिर.\nसुपौल के हरियाही में एगो पेट्रोल पंप से पौने दू लाख रुपिया लूट ले गइले दू गो मिटर साइकिल से आइल मुँह तोपले पाँच गो अपराधी. कर्मचारियन के चार गो मोबाइलो छीन ले गइल बाड़े सँ.\nआरा बक्सर रेलखंड पर बिहियां टीसन के पुरुवारा गुमटी का लगे विक्रमशीला एक्सप्रेस से गिर के एगो साठ साल के आदमी के मौत हो गइल. ओकर पहचान साबित ना हो पावल.\nरोहतास के कोचस इलाका के पदमसी टिहरा गाँव में अकेले रहत 75 बरीस उमिर के एगो आदमी के खाना बनावत घरी लागल आग से मौत हो गइल. ओकर बेटा बनारस में रहेला.\nगोरखपुर के बशारतपुर शाहपुर के अशोकनगर कालोनी में रहे वाला एगो रिटायर्ड बैंक मैनेजर का घर में सोमार का रात डकैती पड़ल आ विरोध करे वाला बेटा के राड से मार के घवाहिल क दिहले सँ डकैत. पुलिस मेंं पन्द्रह लाख के गहना लूटे के शिकायत लिखावल गइल बा जबकि लूट सत्तर लाख के बतावल जात बा.\nचुनाव का बेरा जनता से कइल वादा पूरा करत मोदी सरकार गोरखपुर के उर्वरकनगर के खाद कारखाना फेरू से चालू करे के फैसला क लिहले बिया आ अब बीसो बरीस से अधिका समय से बंद चलत कारखाना फेरू चले लागी. एह से पूर्वांचल के औद्योगिकरण के राह खुल जाई.\nगोरखपुर के घासीकटरा में एगो यतीमखाना में रहे वाला छह साल के लड़िका के लाश बाथरूम से मिलल बा. ओह लड़िका के बाप मर गइलें त सब्जी बेच के गुजारा करे वाली महतारी ओकरा के यतीमखाना में राख दिहले रहुवे चार बरीस पहिले. पुलिस के कहना बा कि लाश के पोस्टमार्टम का बादे पता चल पाई कि मौत कइसे भइल.\nमहाराजगंज के तरकुलवा में तीन गो लड़िकन के कुछ लड़िका मामूली विवाद में पिटाई क दिहल जवना से भुलनापुर के एगो नवही के मौत हो गइल.\nआजु से रेल आरक्षण में दलालन के दाल गले में दिक्कत होखी काहे कि सिस्टम मे बदलाव क दिहल गइल बा. ओकनी के तरह तरह के गोरखधंधा के काट निकाल लिहल गइल बा बाकिर इहो तय बा कि जल्दिए दलालो आपन तरीका बदल लीहें आ कुछ नया लोचा खोज निकलिहें. आखिर ई ओकनी के कमाई के सवाल बा.\nविकास विरोधी कांग्रेस आ पिछलगुआ गोलन के विरोध का बावजूद केन्द्र सरकार भूमि अधिग्रहण अध्यादेश दोबारा ले आवे के फैसला क लिहले बिया आ नौ गो संशोधन का साथे अध्यादेश के राष्ट्रपति के मंजूरी खातिर भेज दिहल गइल बा.\nअपना साथियन के कमीना बतावे वाला केजरीवाल के पार्टी आआपा के टूटे के अनेसा बढ़ गइल बा. बाकिर पूरा मामिला 14 अप्रेल ले साफ होखे के उमेद लगावल जात बा.\nगुजरात विधानसभा से आतंकवाद आ संगठित अपराध रोके वाला ‘गुजकोका’ विधेयक का जगहा ‘गुजटोका’ विधेयक पारित क दिहल गइल बा. कांग्रेसियन आ कुछ सेकूलरन के एह विधेयक से आपत्ति बा काहें कि एहसे फसाद करेवाला आतंकियन के जिनिगी कठिन बना दिहल जाई. देखल जाव कि राष्ट्रपति एह बेर का फैसला लेत बाड़न. पिछला यूपीए सरकार का दौरान गुजरात के गुजकोका कानून के दू बेर नामंजूर कर दिहल रहे राष्ट्रपति किहां से.\nTags: News in Bhojpuri, कोचस, गोरखपुर, छपरा, बेतिया, भारत रत्न, भोजपुर, भोजपुरी में खबर., महाराजगंज, मालवीय, वाराणसी, सासाराम, सिवान


खबर भोजपुरी में (बुध, 10 दिसंबर 2014) – टटका खबर\n(मंगल9दिसंबर के खबर)\nहालैण्ड के हरवाला बाद खुशी जतावत भारत के हाॅकी टीम.\nजम्‍मू कश्‍मीर आ झारखंड विधानसभा चुनाव के तिसरका दौर के वोटिंग मंगल का दिने शांति से पूरा हो गइल. जम्‍मू कश्‍मीर में 58 फीसदी आ झारखंड में 61 फीसदी वोटर आपन वोट करे अइलें.\nसरकार मोटरवाहन अधिनियम -1988 में संशोधन करे के सोचत बिया. ई बात मंगल का दिने सड़क परिवहन आ राजमार्ग मंत्री नितिन गडकरी संसद भवन परिसर में पत्रकारन से बतियावे का दौरान कहलन. कहलन कि एगो रिपोर्ट आइल बा कि तीस फीसदी ड्राइविंग लाइसेन्स फर्जी बाड़ी सँ. कहलन कि सिस्टम के डिजिटिलाइजेशन के के सगरी लाइसेंस के आंकड़ा एके जगहा राखल जाई जेहसे ओह ड्राइवर का बारे में पूरा जानकारी एके जगहा से मिल सकी आ केहू नकली लाइसेंस ना बना पाई.\nलोकसभा से भुगतान आ निपटान प्रणाली संशोधन विधेयक 2014 पारित हो गइल. एह विधेयक में भारत के वित्‍त बाजार के पारदर्शिता आ स्थिरता के दुनिया के चलन का हिसाब से बढ़ावे के काम कइल जाई. वित्‍त मंत्री अरूण जेटली कहलन कि एह से भुगतान के बेहतर निपटान आ विनियमन हो सकी आ दोसरा का खाता में गलती से जमा हो गइल धन के निपटान के कानूनी प्रावधान क दिहल जाई.\nवित्‍त मंत्री अरुण जेटली बतवलन कि साल 2014-15 के विनिवेश कार्यक्रम में कोल इंडिया, तेल आ प्राकृतिक गैस निगम, ओ एन जी सी अउर राष्‍ट्रीय जल विद्य़ुत निगम के कुछ शेयर बेचल जाई.\nमंगल का दिने लगातार तिसरका दिने शेयर बाजार में गिरावट दर्ज भइल, मंगल का दिने सेंसेक्स 322 अंक लुढ़क के 27797 पर बंद भइल आ निफ्टी 98 अंक गिरके 8341 पर.\n35वीं चैंपियन्‍स ट्रॉफी हॉकी प्रतियोगिता के पूल बी के अंतिम लीग मैच में भारत 3-2 गोल से हालैण्ड के हरा दिहलसि.\nएडिलेड में भारत से खेलत शृंखला के पहिलका क्रिकेट टेस्‍ट मैच का पहिलल दिने ऑस्‍ट्रेलिया अपना पहिलका पारी में छह विकेट का नुकसान पर 354 रन बनवलसि.\nकेन्द्रीय विश्वविद्यालय संशोधन विधेयक संसद से पारित हो गइला का बाद मोतिहारी में केन्द्रीय विश्वविद्यालय स्थापित करे के संवैधानिक औपचारिकता पूरा हो गइल. एह संशोधन विधेयक के आजु राज्योसभा पारित क दिहलसि.\nसारण जिला के दिघवारा इलाका के इसमइला गाँव में आपसी झगड़ा में एक आदमी के जान ले लिहल गइल.\nपश्चिम चंपारण जिला के एगो अदालत से गांजा तस्करी करे वाला गोपालपुर थाना निवासी महबूब साव के दस बरीस के कड़ा जेल के सजा आ तीन लाख रुपिया के जुर्माना के सजा सुनावल गइल.\nस्टेट बैंक में क्लर्क बहाली का साक्षात्कार ले चहुँप गइल पाँच गो जालसाजन के गिरफ्तार क लिहल गइल. ई लोग अपना बदले दोसरा से इम्तिहान दिआ के सफल भइल रहे. अंगूठा के निशान आ दस्तखत के मिलान ना हो पइला का बाद एहनी के पकड़ल गइल.\nबलिया के दू गो बड़का काशलेजन के छात्रसंघ चुनाव में टीडी काॅलेज से विजयानंद सिंह के अध्यक्ष आ नीरज दुबे के महामंत्री चुनल गइल जबकि कुँवर सिंह काॅलेज में अध्यक्ष पद पर अभिषेक कुमार यादव आ महामंत्री पद पर आशुतोष कुमार ओझा के जीत मिलल.\nआमिर खान भोजपुरी में फिलिम बनावे के सोचत बाड़न. ई बात ऊ बिग मैजिक चैनल खातिर लिहल इंटरव्यू में मनोज तिवारी से कहलन. बतवलन कि बनारस के गलियन में थ्री इडियट के प्रोमो खातिर घूमे का दौरान उनका भोजपुरी के बेंवत के थाह लागल आ तबे सोचलन कि अगिला फिलिम में भोजपुरी में बोलीहन. अब ‘पीके’ फिलिम में आमिर खान के भोजपुरी बोलत सुनी लोग. हालांकि मनोज तिवारी भोजपुरी में सवाल पूछलन आ आमिर खान के जवाब हिंदी में आवत रहे.


भोजपुरी पट्टी के खबर (शनिचर, 14 मार्च 2015) – टटका खबर\nMar 14, 2015 News in Bhojpuri, आरा, कैमूर, गाजीपुर, गोपालगंज, गोरखपुर, चंदौली, चंपारण, छपरा, जौनपुर, देवरिया, बक्सर, बलिया, बेतिया, भोजपुर, मऊ, मोतिहारी, रोहतास, वाराणसी, सारण, सासाराम, सि‌वान\n(शुक, 13 मार्च के खबर)\nबुध का रात बक्सर में भइल सड़क हादसा का बाद भइल बवाल खातिर चार गो मुकदमा दर्ज कइले बिया पुलिस आ डेढ़ हजार लोग का खिलाफ एफआईआर लिखले बिया. एहमें 45 लोग के नामजद आरोपी बनावल गइल बा.\nरोहतास जिला के काराकाट इलाका के धवनी गांव में बियफे का रात बिजली के शार्ट सर्किट से एगो घर में लागल आग बाद में तीन गो घर ले पसर गइल आ तीनो घर के सामान राख हो गइल. तीन गो बचवन समेत चार लोग एह आग में झँउसियो गइल जिनकर इलाज निजी क्लिनिक में करावल जात बा.\nरोहतास के डालमियानगर में रेलवे वैगन मरम्मत के कारखाना लगावे खातिर 90 करोड़ रुपिया के मंजूरी रेल मंत्रालय दे दिहले बावे.\nआरा में लगातार दुसरको दिने भइल वाहन चेकिंग का दौरान पचास गो दुपहिया वाहन जब्त कइलसि पुलिस.\nभभुआ के वार्ड 25 में रहे वाला सरोज यादव के कुछ बदमाश बियफे रात में गोली मार के हत्या क दिहले. ई सुनला का बाद सरोज के चाचा आ भभुआ के विधायक रहल सपा के प्रदेश अध्यक्ष रामचंद्र यादव दिल्ली से चहुँपले. तबले लोग सड़क जाम कइले रहल. बाद में पुलिस से कार्रवाई के भरोसा मिलला का बाद जाम हटावल लोग.\nसारण जिला के मशरक तरैया मेन रोड पर रेलवे ढाला का लगे एगो बोलेरो पलट गइल. एह हादसा में एगो सवार के मौत ओहिजे हो गइल आ करीब आधा दर्जन लोग घवाहिल हो गइल. ई लोग तरैया इलाका के छपिया नयका टोला बारात में आइल रहुवे आ सिवान जिला के बसंतपुर इलाका के लकड़ीनबीगंज गांव लवटत रहुवे.\nगोपालगंज के काकड़कुंड गांव का लगे एगो ट्रैक्टर से कचरा के एगो साइकिल सवार दस बरीस के लड़िका के मौत हो गइल. ऊ जादोपुर थाना के ओलीपुर गांव के रहुवे आ चिउड़ा खरीदे खातिर गोपालगंज आइल रहुवे.\nछपरा मड़ुआडीह का बीच चले वाली डीएमएयू अब बलिया से वाराणसी सिटी ले चलल करी. 16 तारीख सोमार से एकर चलल शुरु होखे के बात सुन के इलाका के लोग खुश बा.\nगाजीपुर के रेवतीपुर में एगो रोलर चलावे वाला फाँसी लगा के जान दे दिहलसि. ओकरा पाकिट से मिलल सुसाइड नोट में लिखल बा कि बेटी के बिआह ला बैंक से कर्जा ना मिलला का चलते ऊ जान देत बा.\nमऊ जिला के घोसी-नदवासराय सड़क पर सरहरा गांव में शुक का सबेर में एगो ट्रक एगो ओरत के कचारत भाग गइल. ओह औरत के मौत ओहिजे हो गइल.\nगोरखपुर के शाहपुर थाना क्षेत्र से अपना रिश्तेदार का घर से गायब भइल लड़िकी के लाश शुक का दिने तारामंडल इलाका के सर्किट हाउस का नियरा झाड़ी में फेंकल मिलल बा.\nचौरीचौरा इलाका के लक्ष्मणपुर के इमिलिहवा टोला में बियफे का रात एगो बूढ़ के गरदन दबा के मुआ दिहल गइल. ओकरा पतोह का शिकायत पर ओकरा दू गो बेटन का खिलाफ मुकदमा दर्ज कइल गइल बा.\nएक पख पहिले सिवान जिला के दारौंदा थाना के पाण्डेयपुर गाँव से उठावल गइल श्रीकान्त के अपहरण करे वाला मोबाइल पर फोन क के ओकरा घर वालन से 25 लाख के फिरौती मंगले बाड़े आ ना दिहला प अंजाम भुगते के चेतवले बाड़े.


ग्रामीण प्रबंधन विशेषज्ञन खातिर नौकरी के बरसात हो गइल – टटका खबर\nग्रामीण प्रबंधन विशेषज्ञन खातिर नौकरी के बरसात हो गइल\nगुजरात के आनन्द में देश में दुग्ध क्रांति के जनक आ पुरोधा डा॰ वर्गीज कूरियन के स्थापित ग्रामीण प्रबंधन संस्थान आनन्द, इरमा, के २००९ ११ बैच के ९९ गो विद्यार्थियन खातिर पिछला हफ्ता नौकरियन के बरसात रहे. ओह लोग खातिर २५७ गो नौकरी के प्रस्ताव ले के पाँच दर्जन से बेसी एनजीओ, कंपनी, आ संस्थान चहुँपल रही सँ. हर विद्यार्थी के नौकरी मिल गइल आ बहुते नियोजक लोग मुँह लटका के वापिस गइल काहे कि ओह लोग के जतना चाहत रहे ओतना प्रबंधक ना मिल पवले. इरमा देश के अग्रणी प्रबंधन संस्थान में गिनल जाले आ ओहिजा के प्रशिक्षण में एह बाति के खास ध्यान राखल जाला कि विद्यार्थी पइसा से बेसी ग्राम सुधार आ ग्राम विकास खातिर काम करसु. तबहियो पिछला साल के औसत वेतन करीब छहलाख रुपिया सालाना का तुलना में अबकी आठ लाख रुपिया सालान के औसत वेतन मिलल. ई बता रहल बा कि आवे वाला दिन में ग्रामीण प्रबंधन के महत्व बढ़ते जाये के बा.


टटका खबर, बुध ३१ मार्च – Anjoria\nमार्च 31, 2010 news in bhojpuri, टटका खबर\nहनुमान जयन्ती पर निकलल शोभा यात्रा पर पथराव\nहैदराबाद में हनुमना जयन्ती का पर निकलल शोभा यात्रा पर पथराव का बाद ओहिजा साम्प्रदायिक दंगा भड़क गइल बा. विवाद शनिचरे से शुरु रहे. ओकरा बाद मंगल का दिने निकलल शोभायात्रा के रोके के कोशिश आ ओकरा पर पथराव का बाद हालात अउरी बिगड़ गइल. कई इलाका में कर्फ्यू लगवला का बावजूद छिटपुट घटना हो रहल बा. अब ले दू आदमी के मौत आ करीब नब्बे आदमी के घवाहिल होखला के खबर बा. भाजपा पूरा ञामिला के न्यायिक जाँच के माँग कइले बिया.\nपूर्व मुख्यमंत्री के मिले वाली सुविधा अलगा अलगा ना मिली\nबिहार सरकार फैसला कइले बिया कि अब पूर्वमुख्यमंत्री के पटना के सुरक्षित जोन में सरकारी आवास आ सुरक्षा आजीवन मिली. बाकिर एकही परिवार में दू गो पूर्व मुख्यमंत्री के ई सुविधा एके गो मिली. सरकार के एह फैसला से जगन्नाथ मिश्रा, रामसुन्दर दास, भागवत झा आजाद, आ सतीश प्रसाद सिंह के फायदा मिली जे लोग पाँच साल का समय सीमा का चलते अबले एह तरह के सुविधा से वंचित रहुवे.\nमुस्लिम विश्वविद्यालय के शाखा खोले के विरोध\nबिहार का किशनगंज में खुले जा रहल अलीगढ़ मुस्लिम विश्विविद्यालय के शाखा के विरोध विद्यार्थी परिषद शुरु से करत आइल बिया. सोमार का दिने एही मुद्दा पर पटना में हजारो कार्यकर्ता प्रदर्शन कइलें जवना के रोके खातिर पुलिस पानी के बौछार आ लाठी चार्ज के सहारा लिहलस. ओने नीतीश कहले बाड़े कि अगर बनारस हिन्दू विश्विवद्यालय आपन शाखा खोलल चाहे त ओकरो के सुविधा आ जमीन देबे के तइयार बाड़न. मुस्लिम विश्विद्यालय सबका खातिर होखी खाली मुसलमाने खातिर ना. एहसे एकर विरोध ना होखे चाहीं.\nछपरा आ आरा में सड़क दुर्घटना\nछपरा के काशी बाजार मुहल्ला में परसो सबरे एगो मोटरसाइकिल पर जात दू गो छात्र के एगो ट्रक धक्का मार दिहलसि आ कचरइला से दूनो के मौत हो गइल. बाद में अगल बगल के लोग ट्रक के फूंक दिहल. नाराज भीड़ पर काबू पावे खातिर पुलिस फायरो कइलस. ओने सोमार का दिने रोहतास जिला के इन्द्रपुरी थाना इलाका में सवारियन से भरल एगो जीप सामन से आवत ट्रक से टकरा गइल जवना से सात लोग के मौत हो गइल आ दस जने घवाहिल हो गइलें.\nकालीन व्यवसायी का ठिकाना पर आयकर छापा में अरबों के संपत्ति मिलल\nबसपा के नेता, पूर्व विधायक, आ कालीन व्यवसायी मिर्जापुर के रामचन्द्र मौर्या के जयपुर, भदोही, वाराणसी, आ मिर्जापुर का प्रतिष्ठानन पर एके साथ छापा मार के अरबो के संपत्ति के पता चलल बा. छापा सोमार के देर शाम शुरु भइल जवन मंगल तक जारी रहल. दू गो अउरी कालीन व्यवसायी रुपेश बरनवाल आ पंकज बरनवाल का ठिकानो पर छापा पड़ल जवना से सगरी कालीन व्यवसायी घबरा गइल बाड़े. कालीन के कमाई के कालाधन बुने के राज खुले के अनेसा हो गइल बा सबके.\nदोहरावल गइल सृष्टि के शुरुआती महाविस्फोट\nअब तक के सबले बड़हन वैज्ञानिक प्रयोग में २७ किलोमीटर लमहर भूमिगत कोलाइडर में दू गो प्रोटान पूंज के तेज गति से टकरावल गइल आ बहुते बड़ उर्जा स्तर हासिल कइल गइल. एह सफल प्रयोग से मिलल आँकड़ा के महीनो अध्ययन का बादे पता चल पाई कि गॉडपार्टिकिल का होखेला, डार्क मैटर का होला वगैरह वगैरह. अरबो डालर का लागत से हो रहल एह महाप्रयोग के शुरुआते से विघ्नबाधा झेले के पड़ल बाकिर आखिरकार एगो सफल प्रयोग होइये गइल.\nसगोत्री शादी करे वाला प्रेमी युगल के हत्या का आरोप में पाँच जने के मृत्यदण्ड\nहरियाणा में कैथल जिला के करोरा गाँव में सगोत्री शादी करे वाला प्रेमी युगल के हत्या का आरोप में पाँच जने के मृत्यदण्ड आ एगो के उमिर कैद के सजा सुनावल गइल. पहिला बेर कवनो पीड़ित परिवार एह तरह का मामिला में कोर्ट में गोहार लगवलस. मौत के सजा पाये वालन में लड़की के भाई, दू गो चचेरा भाई़ आ दू गो चाचा शामिल बाड़े. पंचायत के नेता गंगाराज के उमिर कैद के सजा दिहल गइल बा. अब हरियाणा सरकार अइसनका खापन पर कार्रवाई कइल शुरु कर दिहले बिया.\nसानिया मिर्जा के वीजा मिल गइल\nसानिया मिर्जा के पाकिस्तान जाये खातिर वीजा आ शोएब मलिक के हिन्दुस्तान आवे के वीजा मिल गइल बा. अबही शादी के दिन तय नइखे भइल. निकाह भारत में, दावत पाकिस्तान में आ रहे के योजना दुबई में बा एह लोगन के.\nसगरी विश्वविद्यालयन के कोर्स एकही राखे के सिफारिश\nयूपीके शिक्षा सुधार खातिर बनल गौतम कमिटि के सिफारिश बा कि सगरी विश्वविद्यालयन के कोर्स एके जइसन होखो जवना के तय करे खातिर सबकर प्रतिनिधि मिल के फैसला लेस. शिक्षकन के चयन विश्वविद्यालय के आपन समिति कइल करे. एह फैसला का बाद विद्यार्थियन के सहूलियत हो जाई कि एक जगहा से दोसरा जगह नाम लिखवा लेस.\nआईपीएल कार्यक्रम खातिर समय निकाले आईसीसी\nराजस्थान रायल्स के कप्तान आ आस्ट्रेलियन खिलाड़ी शेन वार्न कहले बाड़न कि आईसीसी के चाहीं कि आपन कार्यक्रम बनावत घरी एह बात के ध्यान राखो कि आईपीएल में शामिल होखे खातिर हर देश के खिलाड़ी खाली रहस. कहलें कि स्थानीय टुर्नामेंट होखला का बावजूद ई विश्वस्तरीय महत्व पा लिहले बा आ हर केहू एहमें खेलल चाही. वार्न का मुताबि क बिजनेस का तरह चलवला का बावजूद आईपीएल से भारतीय क्रिकेट के फायदा हो रहल बा आ एहिजा के खिलाड़ियन के चोटी के विदेशी खिलाड़ियन का साथे खेले के मौका मिल रहल बा.


राष्ट्रसंघ के आमसभा में दिहल नरेन्द्र मोदी के संबोधन (भोजपुरी में) – Anjoria\nसितम्बर 28, 2014 full text of prime minister narendra modi speech at UNGA, आमसभा, नरेन्द्र मोदी, राष्ट्रसंघ\nमाननीय अध्यक्ष महोदय, आ खासमखास प्रतिनिधि लोग, आ दोस्त सभे,\nसबसे पहिले हम संयुक्त राष्ट्र महासभा के 69वाँ सत्र के अध्यक्ष चुनइला पर रउरा ला हृदय से बढ़िया कामना करत बानी. भारत के प्रधानमंत्री का रूप में हमरा पहिला बेर रउरा सभे के संबोधित करे ला (मिलल मौका) हमरा ला सनमान के बाति बा. हम भारतवासियन के आस आ मनसा से भरियाइल बानी. ओही तरह हमरा एहू बाति के पूरा भान बा कि दुनिया के सवा खरब लोगन से का उमेद बा. भारत उ देश ह जहाँ मानवता के छठवाॅ हिस्सा आबाद बा. भारत अइसन बड़हन पैमाना प आर्थिक आ सामाजिक बदलाव से गुजरत बा, जइसन उदाहरण इतिहास में मिलल मुश्किल बा. हर राष्ट्र के, दुनिया के अवधारणा ओकरा सभ्यता आ ओकरा दार्शनिक परंपरा के आधार पर बनेला. भारत के हमेशा से चलल आवत विवेक पूरा दुनिया के एगो कुटुम्ब का रूप में देखेला. आ हम जब ई बाति कहत बानी त हम साफ कइल चाहत बानी कि देश के आपन एगो फिलोसोफी होला, हम आइडियोलाॅजी के बात नइखी करत, आ देश ओह फिलोसोफी का प्रेरणा से आगे बढ़ेला.\nभारत एगो देश ह जवना के वेदकाल से परंपरा ‘वहुधैव कुटुम्बकम’ के रहल बा. भारत एगो देश ह जहाँ प्रकृति से संवाद, जहाँ प्रकृति से कवनो लड़ाई नइखे. ई जीवन के हिस्सा ह. आ एकर कारण ओह फिलोसोफी के ओह जीवन दर्शन का तहत आगे बढ़त आइल बा. भारत एगो अइसन देश ह जवन सिरिफ अपने ला ना बलुक दुनिया भर ला न्याय (जस्टिस), गरिमा (डिग्निटी), अवसर (अपोर्चुनिटी), आ समृद्धि (प्रास्पेरिटी), के हक में आवाज उठावत आइल बा. अपना विचारधारा का चलते हमनी के मल्टीलेटरिज्म, बहुआयामवाद, में विश्वास होला.\nआजु एहिजा खड़ा हो के हम एह महासभा के आशा आ उमेद का बारे में पूरा से सजग बानी. जवन पवित्र विश्वास हमहन के एकजुट कइले बा, हम ओकरा से बहुते प्रभावित बानी. बहुते बड़हन सिद्धांतन आ नजरिया का आधार पर हमनी का एह संस्था के बनवले रहीं जा. एह भरोसा के मानत कि अगर हमनी के भावी जुड़ल बा, त शान्ति आ सुरक्षा, मानव अधिकार, आ दुनिया भर के आर्थिक बढ़न्ती खातिर हमनी के साथे मिल के काम करे के पड़ी.\nतब हमनी का इकावन देश रहीं जा, आजु 193 गो आजाद देशन के झंडा एह भवन पर फहरात बा. हर नया देश, एही भरोसा आ उमेद ले के एहिजा आवेला. हमनी का पिछला सत्तर बरीस में बहुत कुछ हासिल कइले बानी जा. अनेके लड़ाई खतम करवले बानी जा. शान्ति बनवले रखले बानी जा. कई जगहा आर्थिक बढ़न्ती में मदद कइले बानी जा. गरीब बचवन के भावी सुधारे में मदद दिहले बानी जा. भूखमरी हटावे में सहयोग दिहले बानी जा. आ एह धरतिओ के बचावे ला हमनी का सभे साथ मिल के जुटल बानी जा. 69 गो शान्ति बनवले राखे वाला मिशन में दुनिया में ब्लु हेलमेट के शांति के रंग के पहचान दे दिहले बा.\nआजु सगरी दुनिया में लोकतंत्र के एगो लहर चलल बा. अफगानिस्तान में शान्ति का साथे राजनीतिक बदलाव इहो देखावत बा कि अफगान जनता के शान्ति के कामना हिंसा प विजय जरूर पाई. नेपाल युद्ध से शान्ति आ लोकतंत्र का तरफ आगे बढ़ल बा. भूटान के नया लोकतंत्र में एगो नया ताकत नजर आवत बा. पछिमि एशिया आ उत्तर अफ्रीका में लोकतंत्र का पक्ष में आवाज उठवला के कोशिश हो रहल बा. ट्यूनिशिया के सफलता देखावत बा कि लोकतंत्र के ई सफर संभव बा. अफ्रीका में ठहराव, शान्ति, आ बढ़न्ती ला एगो नया दमखम आ जगरम लउकत बा. हमनी के एशिया अउर ओकरा पूरा समृद्धि के जागल देखले बानी जा जवना का नींव में शान्ति आ ठहराव के ताकत समाइल बा. बहुते संभावना से भरल महादेश लैटिन अमेरिका ठहराव आ समृद्धि खातिर साझा कोशिश में एकजुट होखे लागल बा. ई महादेश दुनिया वालन खातिर एगो खास सहारा देबेवाला खंभा साबित हो सकेला.\nभारत अपना बढ़न्ती खातिर एगो शान्तिभरल आ ठहराव वाला दुनियावी माहौल के उमेद राखेला. हमनी के भावी हमनी के पड़ोस से जुड़ल बा. एही चलते हमार सरकार पहिलके दिन से पड़ोसी देशन से दोस्ती आ सहयोग बढ़ावे पर पहिला धेयान रखले बिया. आ पाकिस्तानो खातिर हमार इहे इरादा बा. हम पाकिस्तान से दोस्ती आ सहकार बढ़ावे ला पूरा मन लगा के शान्ति का माहौल में, आतंक के परछाईं बिना, दू फरीक वाला बातचीत कइल चाहत बानी. बाकिर पाकिस्तानो के ई जवाबदेही बा कि उ सही माहौल बनावे आ पूरा मन से दू फरीक वाला बातचीत खातिर सामने आवे. आ एह मंच पर बाति उठवला से मामला सलटावे के कोशिश कतना सफल हो पाई एह पर बहुते लोग के शक बा.\nआजु हमनी के बाढ़ के आफत झेलत कश्मीर के लोगन के सहायता करे प धेयान देबे के चाहीं. जवन हम भारत में बड़हन पैमाना पर करत बानी आ हम एकरा ला बस भारते वाला कश्मीर के धेयान क के ना रुकनी. हम पाकिस्तानो के कहनी काहे कि ओहू इलाका में बाढ़ के असर रहल. हम उनहनो के कहनी कि हम जवना तरह कश्मीर में बाढ़ झेलत लोगन के सेवा करत बानी ओही तरह हम पाकिस्तानो में बाढ़ झेलत लोगन के सहायता करे के प्रस्ताव दिहले रहीं. हम आगा बढ़त दुनिया के हिस्सा हईं बाकिर हम अपना सीमित संसाधन के ओह सगरी लोग का साथ साझा करे के सोचत बानी जिनका एकर बेहद जरूरत बा.\nदोसरा तरफ आजु दुनिया बड़का तनाव आ हउँच-पउँच के हालात से गुजरत बा. बड़का लड़ाई नइखे होखत बाकिर तनाव आ लड़ाई साफे नजर आवत बा. बहुते बा. शान्ति के कमी बा. आ भावी ला उहापोह बा. आजुओ गरीबी बहुते पसरल बा. एक होखत एशिया प्रशान्त क्षेत्र, एगो खास इलाका अबहींओ समुद्रकिनारे के सुरक्षा, जवन एकरा भावी ला बहुते जरूरी बा, ले के बहुते चिन्तित बा. यूरोप का सोझा नया बॅटवारा के खतरा मँडरात बा. पछिमि एशिया में बाँटेवाली रेघारी आ आतंकवाद बढ़त बा. हमरा अपने इलाका में आतंकवाद के हालात बिगाड़े वाला खतरा से जूझल जारी बा. हमनी का पिछला चालीस बरीस से एह आफत के झेलत बानी जा.\nआतंकवाद नया नया रूप आ नाँव ले के सामने आवत जात बा. एकरा खतरा से छोट भा बड़, उत्तर में होखो भा दक्खिन में, पूरब में होखो भा पछिम में, कवनो देश छूटल बाचल नइखे. हमरा इयाद बा जब हम बीस बरीस पहिले दुनिया के कुछ नेता लोग से मिलत रहीं, आ आतंकवाद के चरचा करत रहीं त ओह लोग के ई बाति घोंटात ना रहुवे. उ लोग कहत रहे कि ई त कानून आ व्यवस्था के समस्या ह. बाकिर गँवे-गँवे आजु पूरा दुनिया देखत बा कि आतंकवाद कवना तरह के पसार कइले जात बा. बाकिर का हमनी का सचहूँ एह ताकतन से निपटे ला मिलजुल के मजगर दुनियावी कोशिश करत बानी जा? आ हम मानत बानी कि ई सवाल बहुते गंभीर बा. आजुओ अनेके देश आतंकवादियन के अपना इलाका में पनाह देत बाड़े. आ आतंकवाद के अपना नीति के औजार मान के चलत बाड़े. आ जब गुड टेररिज्म आ बैड टेररिज्म के बाति सुने के मिलत बा तब त आतंकवाद से लड़े के हमनी के निष्ठो पर सवालिया निशान खड़ा होखत बा.\nपछिम एशिया मे आतंकवाद के पाशविकता भरल वापसी आ नजदीक आ दूर के देशन पर एकरा असर के धेयान में राखत मिलजुल के होखेवाला कार्रवाई के स्वागत करत बानी. बाकिर एहमें इलाका के सगरी देशन के भागीदारी आ समर्थन जरूरी बा. अगर हमनी का आतंकवाद से लड़ल चाहत बानी जा त सभकर भागीदारी काहे ना होखे? काहे ना सभकर साथ होखे आ काहे ना एह बाति पर जिदियाइल जाव? समुद्र (सी), स्पेस आ साइबर स्पेस. साझा समृद्धि का साथे साथ लड़ाई के रंगमंच बनल बाड़े. जवन समुंदर हमेशा जोड़त रहे ओही समुन्दर से आज टकराव के खबर आवल शुरू भइल बा. जवन स्पेस हमनी के सिद्धियन के एगो अवसर बनत रहे, जवन साइबर हमनी के जोड़त रहे, आजु एह महत्वभरल इलाकन में नया संकट लउकत बा. ओह अंतर्राष्ट्रीय एकजुटता के जवना के नींव पर संयुक्त राष्ट्र के स्थापना भइल, जतना जरूरत आजु बा ओतना एकरा से पहिले कबो ना रहे. आजु हम एक दोसरा पर निर्भर दुनिया, इंटर डिपेन्डेन्ट वर्ल्ड, कहीले त का हमनी के आपसी एका बढ़ल बा? हमनी के सोचे के जरूरत बा कि का कारण बा कि यूएन जइसन बढिया मंच हमनी का लगे रहला का बादो हमनी का अनेके जी-समूह बनावत गइनी जा. आजु हमनी का अनेके जी के बात करीलें, जवना के नंबर बदलत रहेला. कबो जी –4होखी, कबो जी – 7, कबो – 20 होखी. हमनी का बदलत रहीले. आ चाहीं भा मत चाहीं हमहूँ ओह समूहन से जुड़ल बानी. भारतो जुड़ल बा. बाकिर का जरूरी नइखे कि हमनी का जी-वन से आगा बढ़ि के जी-आॅल का तरफ डेग बढ़ाईं. आ जब यूएन आपन सत्तर बरीस मनावे जा रहल बा तब एह जी-आॅल के माहौल कइसे बने? फेर एक बेर इहे मंच हमहन के समस्या के सलटावे के अवसर कइसे बन सके, एकर भरोसापन कइसे बढ़े, एकर बेंवत कइसे बढ़े? तबहिए जा के, हम एहिजा संयु्क्त बात करीले बाकिर टुकी टुकी में छीटा जानी स ओकरा से हमनी का बच पाईं.\nएक तरफ त हमनी का ई कहीले कि हमहन के नीति सभ एक दोसरा से जुड़ल बाड़ी सँ, आ दोसरा तरफ आ हमनी का ‘जीरो सम गेम’ का नजरिया से सोचीले जा. अगर ओहसे ओकरा फायदा होखत बा त हमार नुकसान होखत बा. कवन केकरा फायदा में बा, कवन केकरा नुकसान में बा, एही मानदंड का जमीन पर हमनी का आगा बढ़त बानी. निराशावादी भा आलोचनावादी बन के कुछुओ नइखे बदले वाला. एगो बहुते बड़ समूह बा जेकरा मन में बा कि ‘छोड़ यार अब कुछ होखे वाला नइखे’. ई जवन निराशावादी आ आलोचनावादी माहौल बा, ई कहल आसान बा बाकिर अगर हमनी का अइसन करत बानी त हमनी का अपना जिम्मेदारियन से भागे के जोखिम उठावत बानी जा. आ अपना समहर भावी के हमनी का खतरा में डालत बानी जा. आईं, हमनी का अपना समय के माँग का हिसाब से अपना आप के ढालीं जा. हमनी का असल शान्ति ला काम करीं. कवनो एक देश भा कुछ देशन के एगो समूह एह दुनिया के धारा तय ना कर सके. असली अंतर्राष्ट्रीय भागीदारी बनावल समय के माँग बा, जरुरी बा.\nहमनी के देशन का बीच सार्थक बातचीत आ सहयोग होखल तय करावे के बा. हमहन के कोशिश के शुरुआत एहीजे संयुक्तराष्ट्र में होखे के चाहीं. संयुक्तराष्ट्र सुरक्षा परिषद में सुधार ले आवल, एकरा के अधिका जनतांत्रिक आ भागीदारी भरल बनावल हमनी ला बेहद जरूरी बा. बीसवीं सदी के जरूरतन के झलकावे वाली संस्था सभ एकसवीं सदी में प्रभावी ना हो सकऽ सँ. एकनी का सोझा बेमतलब बन जाए के खतरा पेश हो गइल बा. आ हम जोरदार निहोरा करत कहल चाहत बानी कि पिछला सौ-साला के जरूरतन का हिसाब से जवना बातन पर हमनी का जोर दिहनी जा, जवन नीति-नियम बनवलीं जा, इकसवीं सौ-साला में दुनिया में बहुत बदल गइल बा, बदलत बा, आ बदलला के रफ्तारो बहुते तेज बा, अइसनका में ई बेहद जरूरी हो जात बा कि हमनी का समय का साथ अपना आप के बदलीं, बदलाव ले आईं, नया सोचावट पर जोर लगाईं. अगर हमनी का ई कर पाईं तबहिए जा के हमहन के रेलिवेन्स (उपयोगिता) बनल रह पाई. हमनी के अपना सगरी मतभेदन के हटावत आतंकवाद से लड़े ला मिलजुल के अंतर्राष्ट्रीय कोशिश करे के चाहीं.\nहम रउरा सभ से निहोरा करत बानी कि एह कोशिश के मूर्ति का रूप में रउरा सभे ‘कम्प्रीहेन्सिव कनवेंशन आन इंटरनेशनल टेररिज्म’ के पारित करीं. ई बहुते दिन से लटकल चलल आवत बा. एह पर जोर लगवला के जरूरत बा. टेररिज्म का खिलाफ लड़े के हमहन के ताकत के परिचय देबे वाला होई ऊ. आ एहसे हमार देश, जवन आतंकवाद के बहुते संकटन से गुजरल बा, ओकरा हर-हमेश लागेला कि जबले यूएन एहमें इनिसिएटिव नइखे लेत आ जबले हमनी का ‘कम्प्रीहेन्सिव कनवेंशन आन इंटरनेशनल टेररिज्म’ के पारित नइखी करत, हमनी का उ भरोसा ना जगा पाइब. एहसे फेरू एक बेर भारत का तरफ से एह आदरजोग सभा का सोझा बहुते जोरदार निहोरा करत हम आपन बाति बतावल चाहत बानी. हमनी के आउटर स्पेस आ साइबर स्पेस में शान्ति, ठहराव, आ व्यवस्था तय करे के पड़ी. हमनी के मिलजुल के काम करत ई तय करा लेबे के बा कि सगरी देश अंतर्राष्ट्रीय नियमन के, मानदंडन के पालन करसु.\nहमनी के यूएन पीस कीपिंग के पुनीत काम खातिर पूरा ताकत देबे के चाहीं. जवन देश अपना सेना के टुकड़ी एह काम में लगावेलें उनुका के फैसला लेबे के काम में शामिल करे के चाहीं. फैसला करे के काम में शामिल कइला से उनुकर हौसला बुलन्द होखी. ऊ बहुत बड़हन संख्या में त्याग करेके, बलिदान देबे खातिर तइयार बाड़े, आपन ताकत आ आपन समय खरचा करे ला तइयार बाड़े, बाकिर अगर हमनी का फैसला लेबे का प्रक्रिया से उनही के अलग कर देब त कब ले हमनी का यूएन पीस कीपिंग फोर्स के ताकत दे सकब, जियतार राख सकब? एहू पर गंभीरता से सोचला के जरूरत बा.\nआईं हमनी का सार्वभौमिक वैश्विक निशस्त्रीकरण आ अप्रसार खातिर अपना कोशिशन में दुगुना ताकत लगाईं जा. आजु का मुकाबले अधिका ठहराव वाला आ समावेशी विकास खातिर बिना रुकले काम करत रहीं जा. वैश्वीकरण विकास के नया ध्रुवन, नया उद्योगन, आ रोजगार के नया स्रोतन के जनम दिहले बा. बाकिर एकरा साथे अरबो लोग गरीबी आ मुफलिसी का कगारो पर जियत बा. अनेके देश अइसन बाड़े जे दुनिया में बहत आर्थिक तूफान से बहुते मुश्किल से बच पावत बाड़े. बाकिर एह सब में बदलाव ले आइल जतना संभव आजु लउकत बा ओतना पहिले कबो ना लागल रहुवे. तकनीकि बहुते कुछ संभव करा दिहले बा. एकरा के मुहैया करावे में लागे वाला खरचो में बहुते कमी भइल बा. यदि रउरा सगरी दुनिया में फेसबुक आ ट्विटर के पसार के गति में, सेलफोन के पसार के गति का बारे में सोचब त रउरो विश्वास करे के चाहीं कि विकास आ ताकत दिहला के गति में अतने तेज बढ़ाव कइल संभव बा. जाहिर बा कि हर देश के आपन राष्ट्रीय उपायो करे के पड़ी. प्रगति आ विकास के ताकत देबे ला हर सरकार के आपन जिम्मेदारी निबाहे के पड़ी. संगही हमनी ला एगो सार्थक अंतर्राष्ट्रीय भागीदारी के जरूरत बा. एक स्तर पर एकर मतलब भइल नीतियन के बेहतर समन्वय. जेहसे कि हमनी के कोशिश आपसी सहयोग के बढ़ावा देव आ दोसरा के नुकसान मत करावे. ई ओकर पहिला शर्त ह कि दोसरा के नुकसान मत चहुँपावे. एकर मतलब इहो बा कि जब हम अंतर्राष्ट्रीय व्यापारिक संबंधन के रचना करीं तब हमनी के एक दोसरा के चिंता आ हितो के धेयान राखे के चाहीं.\nजब हमनी का दुनिया में मुफलिसी के स्तर का बारे में सोचीलें त बेसिक सेनीटेसन अढ़ाई अरब लोगन के पहुँच का बहरी बा. आजु 1.3 अरब लोग ला बिजली नइखे. आ आजु 1.1 बिलियन लोग के पिए ला साफ शुद्ध पानी नइखे. त साफ लउकत बा कि बेसी पसरल आ इकट्ठा जुट के अंतर्राष्ट्रीय कार्रवाई करे के बहुते जरूरत बा. हमनी का सिरिफ आर्थिके बढ़न्ती खातिर इन्तजार ना कर सकीं. भारत में, हमरा विकास के एजेन्डा के सबले खास पहलू एही मुद्दन पर घुरियाइल बा. आ हम मानीले कि हमनी के 2015 का बाद के विकास का एजेन्डा में एही बातन पर घुरियाए के चाहीं आ ओहनी पर धेयान देबे के चाहीं. आ रहे खातिर संभवे ना, टिकाऊ सस्टेनेबुल दुनिया खातिर हमनी का काम करीं जा. एह मुद्दन पर बहुते सगरी विवाद आ दस्तावेज मौजूद बा. बाकिर हमनी का अपना चारो ओर अइसनका अनेके चीज देखीलें जवना से हमनी के चिन्तित आ आगाह हो जाए के चाहीं. आ अइसनो चीझ बाड़ी सँ जवना के देखला से हमनी का अउरी चिन्तित होखल जात बानी. जंगल, पशु-पक्षी, साफ नदी सभ, झील आ नीला आसमान. हम तीन गो बात कहल चाहब.\nपहिला बात, हमनी के चुनौतियन से निबटे ला अपना जिम्मेदारियन के निबाहे में इमानदारी बरते के चाहीं. दुनिया के लोग समिलात कार्यवाही के सुन्दर संतुलन के सकरले बा. जवना के स्वरूप कामन बट डिफरेंसिएटेड रिस्पान्सिबिलिटिज के बा आ एकरा के लगातार काम करत रहे के जमीन बनावे के पड़ी. एकर मतलब इहो ह कि बढ़-गइल देशन के फंडिंग आ तकनीकि हस्तांतरण के अपना प्रतिबद्धता के जरूर पूरा करे के चाहीं.\nदुसरका बात. राष्ट्रीय कार्यवाहियो बेहद जरूरी बा. तकनीकि बहुते कुछ संभव कर दिहले बा. जइसे फेरु से नया बनावे जोग उर्जा रिन्यूएबल इनर्जी प्रौद्योगिकी आ तकनीक. जरूरत बा त सृजनशीलता आ प्रतिबद्धता के. भारत अपना तकनीक आ बेंवत के साझा करे ला तइयार बा. जइसन कि हमनी का हालही में सार्क देशन ला एगो मुफ्त सेटेलाइट के एलान कइले बानी जा.\nतिसरका बाति. हमनी के अपना जिए के तरीका बदले के जरूरत बा. जवना उर्जा के इस्तेमाल ना भइल होखो उ सबले साफ उर्जा होले. एकरा से आर्थिक नुकसान ना होखी. अर्थ व्यवस्था के एगो नया दिशा मिली. हमनी के भारतवर्ष में प्रकृति खातिर आदरभाव आध्यात्म के अलग ना हो सके वाला हिस्सा ह. हमनी का प्रकृति के देन के पवित्र मानीले. आ आजु हम एगो अउर विषय पर धेयान खींचल चाहत बानी. जब हमनी का जलवायु में बदलाव के बाति करींले, होलिस्टिक हेल्थ केयर के बाति करीलें, प्रकृति से जुड़े के बाति करीलें, जब बैक टू बेसिक के बात करींले, तब हम ओह विषय पर खास क के रउरा सभे से एगो बाति कहल चाहत बानी.\nयोग हमनी के पुरातन पारंपरिक अमूल्य देन ह. योग मन आ शरीर, सोच आ काम, संयम आ उपलब्धि के, एकात्मकता के आ मानव अउर प्रकृति का बीच सामंजस्य के मूर्त रूप ह. ई स्वास्थ्य आ कल्याण के समहर नजरिया ह. योग सिरिफ व्यायामे ना हो के अपना आप से आ विश्व आ प्रकृति का साथ एकरस होखे के माध्यम ह. ई हमनी के जिए का तरीका में बदलाव ले आ के आ हमनी में जागरुकता पैदा क के जलवायु बदलाव से लड़े में सहायक हो सकेला. आईं हमनी का एगो अंतर्राष्ट्रीय योग दिवस मनावे के शुरूआत करीं जा.\nआखिर में, हमनी का एगो ऐतिहासिक क्षण से गुजरत बानी जा. हर युग अपना खासियत से जानल जाला. हर पीढ़ी एह बाति से इयाद कइल जाले कि ऊ अपना चुनौतियन के सामना कवना तरह कइलसि. अब हमनी का सोझा चुनौतियन का सामने खड़ा होखे के जिम्मेदारी बा. अगिला साल हमनी का (राष्ट्रसंघ) सत्तर साल के हो जाइब जा. हमनी के अपना से पूछे के पड़ी कि का हमनी का तबले तिकवीं जा जब हमनी का अस्सी भा सौ बरीस के हो जाईं? हम मानत बानी कि यूएन खातिर अगिला साल एगो अवसर बा. जब हमनी का सत्तर बरीस के सफर का बाद लेखा जोखा करे बइठीं कि कहाँ से निकलल रहीं जा, काहे ला निकलल रहीं जा, कवन मकसद दे के निकलल रहीं जा, कवन राह रहे, कहाँ चहुँपनी जा, कहाँ चहुँपे के बा? इकइसवीं सौ-बरीसा के कवन प्रकार बा, कवन चुनौती बा, ओह सब के धेयान में राखत पूरा एक साल विस्तार से विचार-मंथन होखे. हमनी यूनिवर्सिटिज के जोड़ीं, नयका पीढ़ी के जोड़ीं, जवन हमनी के पिछलका कार्यकाल के बढ़िया से मूल्यांकन करे. ओकर अध्ययन करे. आ हमनी के उहो लोग आपन विचार देव कि नयकी पीढ़ी के हमनी का अपना नयका यात्रा ला कइसे जोड़ सकीलें जा. आ एहसे हम कहत बानी कि सत्तरवाँ साल अपना आप में एगो बहुते बड़हन अवसर बा. एह अवसर के हमनी का काम में ले आवल जाव, ओहके काम में ले आ के एगो नया उर्जा का साथ, नया जीवट का साथ, नया उमंग आ उछाह का साथ, आपुस में नया विश्वास का साथ, हमनी का यूएन के सफर के एगो नया रूपरंग दीं जा. एहसे हम समुझत बानी कि सत्तरवाँ साल हमनी ला एगो बहुत बड़ मौका बा.\nआईं, हमनी का संयुक्त राष्ट्र सुरक्षा परिषद में सुधार ले आईं जा. सुधार ले आवे के अपना वादा के निभाईं जा. ई बात लमहर समय से चलल आवत बा लेकिन ओह वादन के पूरा करे के बेंवत हमनी का भुला दिहले बानी जा. आ एहसे हम फेरू से जोरदार निहोरा करत बानी कि हमनी का एह बारे में गंभीरता से सोचीं जा. आईं, हमनी का अपना पोस्ट-2015 एजेन्डा खातिर अपना प्रतिबद्धता के पूरा करीं जा.\nआईं, साल 2015 के हमनी का विश्व के प्रगति प्रवाह के एगो नया मोड़ देबे वाला साल का रूप में यादगार बनाईं. साल 2015 एगो बहुते नया सफर के शुरुआती बिन्दु का रूप में मानव इतिहास में दर्ज होखे आ ई हमहन के समहर जिम्मेदारी बा. हमरा भरोसा बा कि एह समहर जिम्मेदारी के हमनी का पूरा से निभाएब जा. रउरा सभे के बहुते बहुत धन्यवाद!\n(Full text, in Bhojpuri, of Indian P.M. Narendra Modi speech at the United Nation General Assembly 2014)\nटटको में टटका खबर : 27 सितंबर 2014, शनिचर


मछरी | जोगीरा\nHome भोजपुरी साहित्य भोजपुरी कथा-कहानी मछरी\nताल के पानी में गोड़ लटका के कुंती ढेर देर से बइठल रहे. गोड़ के अंगुरिन में पानी के लहर रेसम के डोरा लेखा अझुरा-अझुरा जात रहे आ सुपुली में रह-रह के कनकनी उठत रहे जे गुदगुदी बन के हाड़ में फइल जात रहे. कबहूं, झिंगवा मछरी एंड़ी भिरी आके कुलबुलाए लागत रही सन, त सऊंसे देह गनगना जात रहे. कुछ दूर पर सरपत में बेंग टरटरात रह सन आ कवनो-कवनो जब-तब पानी में कूद जात रह सन, जेकरा से ताल में चक्करदार हल्फा उठे लागत रहे आ तरेंगन में परछाहीं लहर पर टूटे लागत रहे.\nझींगुर के अजब मनहूस झनकार हवा में भर गइल रहे. नीम के फूल के गंध से मातल बेआर ढिलमिइल फिरत रहे. दिन भर के दबंक से अंउसाइल कुंती के मन भइल कि गते से पानी में उतर जाय आ अपना देह के पानी में बोर दे. चुहानी में सांझे से चूल्हा फूंकत-फूंकत ओकर जीव उजबुजा गइल रहे. मारे पसीना के लूगा देह में सट गइल रहे. कसहूं जीव जांत के, सब केहू के बीजे करा के फजिरे बरतन-बासन मले खातिर पानी ले आवे निकललि रहे. राते में डूभा, छीपा आउर बटुआ पानी में ना फुला दिआई, त बिहने जूठ अइसन खरकट जाई कि छोड़वले ना छूटी. बाकी, कुंती से पानी में उतरल ना गइल. अपना देह के आउर ढील के ऊ चुपचाप बइठल रहली.\n|बगले में, दहिने ओकरा घर के दुआर लउकत रहे. निकसार में ढिबरी धुआत रहे. ढिबरी के मइलछहूं लाल अंजोर में अपना पोंछ के मच्छड़ उड़ावत भंइस लउकत रहे. धवरा बैल कोना में बइठल पगुरात रहे. कुंती के बुझाइल कि ओकर माई सूत गइल होई आ ओकर नाक फोंय-फोंय बोलत होई, बाबूजी भी आंख मूंद के महटिवले होइहें आ दमा के मारे उनकर सांस अदहन लेखा हनर-हनर करत होई. सीतवा,गीतवा,मोतिया,गएत्रिया, अखिलखवा, कसिया सब एके खटिया पर गुड़मुड़ा के सूतल होइह सन. कवनो के लात कवनो के मूंड़ी पर चढ़ल होई, कवनो के मूड़ी लटकल होई, कवनो के गोड़ खटिया के ओरचन में बाझ गइल होई. अब ओकरा जा के सबके सोझ करे के परी.सब पिल्ला लेखा कांय-कांय किकिअइहन स आ माई कांचे नींदे जाग अगले अनराह करी- अइसन कुलच्छन ई कुतिया बिया, दिन-रात लइकन के डहकावत रहेले, एकर बस चले त ई सब के छछना-छछना के मुआ दिही. बाबूजी अलगे अपना खटिया पर से गुरगुरइहें-काहे रोवावत बाडि़स रे, हमरा के जीए देबिस कि ना. एक त हमार जीव अपने ….खों खों…आ ऊ सब ओइसहीं छोड़ दे, त माई लगिहें बिख बोले-एकर रहन देख के त हमार हित्त लहर जाता. काठ के करेजा हइस. पाथर प पाथर. एकरा कवनो गम-फिकिर हऊस. लइका मूअ सन भा जीय सन.\nघर इयाद अवते कुंती के जीव उदास हो गइल जइसे खंखार पर गोड़ पर गइल होखे. कुंती के ना चहला पर भी पहिले के याद ओकरा आंख के आगा पवंरे लागल.कुंती नौ बरिस के रहे, तबे ओकर माई मू गइल रहे. ओकरा अपना माई के मउअत सोझा लउके लागल. माई मउराइल बैगन लेखा हो गइल रहे आ ढकना में लाल मिरचाई जरा के डहल ओझा बेंट पटक-पटक के ओझाई करत रहन, फेर माई के मूंड़ी एक देने लटक गइल आ बुढिय़ा मेहरारु सब सियार लेखा फेंकरे लगली स, आजी हमरा के करेजा में जांत के माई के गुन रो-रो के गावे लगल रहे. कुछ दिन बाद बाबूजी आ चाचा मूड़ी छिलवा लेलन, खूब भोज भंडारा भइल,छौ महीना बाद नयकी माई आइल. पहिले दिन ओठ बिजुका के हमरा के देखते पूछलस-तूं ही हमरा सौत के बेटी हऊ. हम मूंड़ी हिला के कहलीं हूं. तहिया से आज ले ऊ हमार जेतना सांसत कइलस, ओतना कवनो दुस्मनो केहू के ना कइले होई. के जाने ओह जनम के कवनो कमाई से हम दस बरिस ले जीयते, छछात नरक के भोग भोग लेंली. माई के लइका भइल पांच गो त मूं गइले स. ओकरो पाप माई हमरे कपार पर थोपेले कि इहे हंड़साखिन मुअवलस. बाबूजी के दमा हो गइल. माई रोज कवनो-ना-कवनो रोग कछलहीं रहेले. चाचा माइए से आजीज आके अलगा हो गइलन. लइका देखीं त हम, खैका बनाई त हम, भंइस गोसि के सानी-पानी करीं, गवत लगाईं त हम. माई अपना हाथे खरी ना टारे. दस बरिस से दिन-रात चंग पर चढ़ल रहीला, मिजाज चरखा भइल रहेला, अतनो संवास ना मिले कि आईना में सुबहिते मुंह देखीं. सोचत-सोचत कुंती के बुझाइल कि हजारन चिऊंटी ओकरा सऊंसे देह में रेंगे लगली सन. ओकरा बुझाइल कि ओकरा देंह में देहे नइखे.\nअठमी के चनरमा, सड़ल तरबूजा के फंक लेखा बांस के फुलुंगी में अझुराइल रहे- फीका, उदास, सकुचाइल. मारे धूर के असमान सिलेट लेखा सांवर लागल रहे. पानी में डूबल-डूबल कुंती के गोड़ कठुआ गइल रहे, पेडुरी चढ़े लागल रहे. ऊ गते से आपन गोड़ पानी से बाहर निकाल लेलस. एक मन कइल कि घइला भर के घरे चलीं. ढेर रात बीत गइल. बाकि ओकरा से टकसल ना गइल, आलस ओकर गत्तर-गत्तर बान्ह देले रहे. कुंती गते से एगो खपड़ा टकटोर के अपना एंड़ी के मइल छोड़ावे लागल. चिंता से टूटल धागा फेर जोड़ा गइल. एने तीन साल से हमरा अपने चुप-चाप बइठे के मन ना करे. जहां अकेले बइठीं, मन में किसिम-किसिम के विचार उठे लागल. ई सब सोचला से फायदा. बाकि जहां इचिको संवास लागल कि फेर बैताल ओही डाढ़ पर. मनवां खराबे बात देने झुकेला. एही से जानबूझ के हरदम अपना के काम में बझवले रहीला. जेतना हमउमरिया सखी-सहेली रही सन सभ के बिआह कहिए भइल. कै गो त लरकोरिओ हो गइली सन. जहां ऊ सब बइठिह स, खाली ससुरा के बात, अपना मरद के बात. खोद-खोद के दोसरा से पूछिह सन आ रस ले ले कहिह सन. हमरा त ई सुनल इचिको नीमन ना लागे, बाकि केहू सुनइबे करे त का कान मूंद लिहीं. झूठ काहे के कहीं, जहिया ई सब देखे लागेला कि कइसन हमार ससुरा होई, कइसन सास के सुभाव होई, सबांग खिसियाह मिलिहें कि मिठबोलिया. ऊंह, कइसनो मिलस. आपन-आपन भाग ह. नइहर में सौतेली महतारी के दिन-रात के किचकिच से त नीमने होई. माई के बोली हइस, बुझाला कि चइली से मारत होखे. बाबूओ जी के मन फेर देले बिया. परियार साल बाबूजी एक जगे बात चलवलन. लइकवा दोआह रहे. डाकपीन के काम करत रहे. एक तरे से सब कुछ पक्के रहे. सखी-सहेली में केहू हमरा के मनीआडर वाली कह के चिढ़ावे, केहू लिफाफा पोसकार्ट वाली कह के चउल करे. हमहूं मने-मने गाजत रहीं कि दोआह बा त का ह. करकसा महतारी से त जान बांची. बाकि माई बेंड़ देली कि हम अपना जीयत जिनगी कुंती के बिआह दोआह बर से त ना होखे देब, नाहीं त सब केहू मेहना मारी कि सवत के बेटी रहइन, एही से दोआह के गले मढ़ देली, जिनगी भर के अकलंक के अपना माथे लिही. बाबूजी त हर बात में माई के मुंह जोहत रहेलन. लागल बात कट गइल. भितरिया बात त हम जनबे करीला, माई सोचली कि कुन्ती चल जाई, त लइका के खेलाई.\nकुन्ती के बुझाइल कि ओकरा कंठ में कुछ अंटक गइल बा दुखाता. पंजरी आ हंसुली के हाड़ में जइसे टभक अमा गइल होख, सऊंसे देह जइसे धवदाह हो गइल होखे, माथा के नस के जइसे केहू तांत लेखा तान देले होखे आ ऊ टन-टन बाजत होखे. कुन्ती के सांस तेज चले लागल चाहे गरम सांस के धार ओकर ओठ पर साफ बुझात रहे. गदराइल देह समुन्दर के हल्फा लेखा सांस के ताल प उभरत रहे, डूबत रहे, ओठ रह-रह के ओइसहीं कांप जात रहे जइसे भोरहरी के हवा में बबूर के पतई कांप जाला. बहुत दूर प मनियारा सांप के कतार लेखा छोटी लैन छकछकात चलल जात रहे. मधिम अंजोरिया बेरमिया लेखा बेदम होके गते-गते हांफत रहे. कुन्ती के एगो लमहर ठंडा सांस निकल गइल आ ओकर सऊंसे देह लूक में परल मोजराइल आम के गाछ लेखा सिंहरे लागल. अइसे कबतक चली, डेगे-डेगे खाई खंध बा. ओह दिन अछैवट सिंह के छत पर गेहूं सुखावे गइल रहीं, त उनकर भगिना गते से आके हमार नांव पूछे लागल. सुनीलवा जे पटना पढ़ेला मन त भइल कि खूब सुना दिहीं कि बहरकू तोरा हमरा नांव से मतलब. बाकि पित्त घोंट के रह गइलीं. हमार खिसिआइल मूंह देख के ऊ अपने लवट गइल. बिरीछ काका के बेटवा के भी उहे हाल, जहां हम ताल में नहाए अइलीं कि केवाड़ी का दोगा में लुका के अपना दलान पर से घंटन निहारल करी. मउगा कहीं का. मन त करेला कि कान धर के मारी दू थप्पर. सींक अइसन त बाडऩ, एको थप्पड़ के मउआर ना होइहें आ रसिया बने के सवख बा. सिलिक मिरजई पेन्ह के दिन भर चार भांवर हमरा फेरा लगावेला. हम ओकर रंग-ढंग ना चीन्हीं. बाकि बोले-उले ना. जहिया टोकलन, अइसन उघटब कि फेन हमरा सोझा आवे के नांवें ना लीहें. बाकि कब तक. अइसे कहिया ले चली.\nकुन्ती के बुझात रहे कि सांप के बिख के लहर ओकरो देंह में उठ रहल बा आ गोंइठा के धुआं में जइसे ओकर दम घोंट रहल बा आ ओकर गत्तर-गत्तर अब पारा लेखा चारो देने छितरा जाई. गांव के दखिन सिवान पर कुकुर भूंकत रहलन. खेत में सियार फेंकरत रह सन. काली माई के मंदिल से पाठ कर के चरितर काका लवटल आवत रहलें. उनका खड़ाऊं के खटर-खटर साफ सुनात रहे. कुन्ती सोचलस कि एह रात के चरितर काका ओकरा के ताल के किनारे बइठल देखिहें, त का सोंचिहें. छप्पर से घइला बुड़का के घरे चलल. निकसार के बगल में तन दहिने हट के नेनुआ के लत्तर चढ़वल रहे. ओहिजा कुछ आहट बुझाइल. कुन्ती चिहा के पुछलस-के ह. बंसी के कांपत, खखन से भरल आवाज आइल- हमार किरिया, तनी एगो बात सुन जा. मारे घबराहट के कुन्ती के हाथ-गोड़ कांपे लागल. एह समय ओकरा अपना करेजा के धड़कन साफ सुनाई देत रहे ओकरा माथा पर पसेना चुहचुहा आइल रहे आ सांस बहुत तेज हो गइल रहे. घइला थवना भिरी रख के ऊ मने-मने बंसी में खूब गरियवलस. आंगन में माई ना रहे. लड़का सभ दवरी लेखा खटिया पर पटाइल रह सन. बाबूजी के घर में दिया बरत रहे. पल्ला ओठंधावल रहे आ बुदुर-बुदुर के आवाज आवत रहे. आपन नांव सुन के कुंती गोड़ जांत के गते से जाके केवाड़ी में कान लगा के सुने लागल.\nमाई बाबूजी के समझावत रहे- एह साल कुंती के बिआह के नांव लेल, त ठीक न होई. तोहार बेरामी एह साल बहुत उखड़ गइल बा. चल बनारस रह के दवाई कराव. हमहूं ओहिजा डाक्टर से जांच कराइब. बाबूजी कहलन-से त बड़ले बा, बाकि लोग-बाग अब अंगुरी उठावता, जवान-जहान बेटी के कबले कुआंर रखबू. माई तड़प के बोलली-वाह रे, लोग बाग कही त कुंइयो में कूद जाइब. एह साल ना सही, पर साला सही, कवनो मछरी ह जे सड़ल जात बिया. बाबूजी मान गइलन- ई त ठीक कहत बाड़ू, कवनो मछरी त ह ना जे सड़ जाई. परे साल सही. कुंती के फफक-फफक के रोए के जीव करत रहे. मन करत रहे कि लाज लिहाज के छोड़ के बाबूजी से अभी जा के कह दे कि बेटी मछरी ह बाबूजी, पानी के बाहर कब तक जिही. सड़ी ना, त बिलार ले भागी.\nकसहूं रोआई जांत के कहलस-कुछ ना रे माई, बिलार रहे एगो. ……………..भाग बिल-बिल.\n–रामेश्वर सिंह कश्यप\nपिछला लेखजब एगो भोजपुरी अनुवादक राखल गईल\nअगिला लेखझूरी काका…


When Raja opposed Indira Gandhi Emergency in meeting also wrote Mahabharata Script Bhojpuri Special: भरल मीटिंग में इंदिरा गांधी के विरोध कइले रहन मासूम रजा, मुस्लिम होके भी लिखलें महाभारत! – News18 Hindi\nBhojpuri Special: भरल मीटिंग में इंदिरा गांधी के विरोध कइले रहन मासूम रजा, मुस्लिम होके भी लिखलें महाभारत!\nराही मासूम रजा (Rahi Masoom Raza) विचारधारा से वामपंथी, पढ़ल अलीगढ़ मुस्लिम विश्वविद्यालय से. बाकिर गुन अइसन कि सभे मुग्ध रहे. त डॉ रजा बहुमुखी प्रतिभा के धनी रहले ह.\nLast Updated : January 22, 2021, 14:12 IST\nलोकप्रिय सीरियल “महाभारत” में “ माता श्री”, “पिता श्री”, “भ्राता श्री” और “भांजे” के संबोधन जरूरे रउवां सभे के याद होई. एह पवित्र संबोधन के लुप्त हो चुकल परंपरा के फेर से जीवंत कइले मशहूर लेखक राही मासूम रजा. महाभारत सीरियल लिखला का बाद एगो इंटरव्यू में राही मासूम रजा कहले कि हम अतीत के वर्तमान से जोड़े खातिर महाभारत सीरियल के लिखे के जिम्मा लिहनीं. हम बतावल चहनीं कि चार हजार साल पुरान घटना आधुनिक युग संगे कइसे कनेक्ट हो सकेला. बीआर चोपड़ा 104 एपीसोड वाला एह सीरियल के बनावला का बाद कहले कि जब डॉ रजा महाभारत के पहिला एपीसोड के स्क्रिप्ट लिखि के हमरा के सुनावत रहले त पहिला लाइन हमरा के मुग्ध क दिहलसि- “मैं समय हूं.”\nपूर्वी उत्तर प्रदेश में जनम लेबे वाला डॉ रजा कहत रहले ह कि गंगा जी हमरा नस में बाड़ी. हमरा भीतर बहतारी. लोग हिंदू- मुसलमान के बात कहेला. बाकिर डॉ रजा त मुसलमान रहले आ ऊ हिंदू धर्म के महान धर्मग्रंथ महाभारत में अइसन डूबि के स्क्रिप्ट आ डायलॉग लिखले कि दर्शक पर जादू हो गइल. विचारधारा से वामपंथी, पढ़ल अलीगढ़ मुस्लिम विश्वविद्यालय से. बाकिर गुन अइसन कि सभे मुग्ध रहे. त डॉ रजा बहुमुखी प्रतिभा के धनी रहले ह. उनुकरा विराट व्यक्तित्व आ कृतित्व के मूल्यांकन जतने कइल जाउ, अधूरे रही.\nराही मासूम रज़ा ( जन्म- 1 सितंबर, 1927- मृत्यु- 15 मार्च 1992) के जनम गाजीपुर जिला के गंगौली गांव में भइल रहे आ प्रारंभिक शिक्षा-दीक्षा गंगा किनारे गाजीपुर शहर के एगो मुहल्ला में भइल रहे. जब ऊ 11 साल के रहले त उनुका टीबी (ट्यूबरकुलोसिस) रोग हो गइल. फेर पोलियो हो गइल. एह कारन उनकर पढ़ाई कुछ साल खातिर छूटि गइल, बाकिर इंटरमीडियट कइला का बाद ऊ अलीगढ़ आ गइले आ एइजा से एमए कइला का बाद उर्दू में `तिलिस्म-ए-होशरुबा' पर पीएच.डी. कइले. बचपन में पोलियो झेलला के कारण चलत का बेर हलका सा लंगड़ात रहले ह.\nपीएच.डी. कइला के बाद डॉ राही अलीगढ़ मुस्लिम विश्वविद्यालय, अलीगढ़ के उर्दू विभाग में प्राध्यापक हो गइले. ओही घरी ऊ भारतीय कम्युनिस्ट पार्टी के सदस्य बनि गइले. विचारधारा साम्यवादी रहे. जबकि उनुकर पिता बशीर हसन आबिदी कांग्रेसी रहले. अलीगढ़ मुस्लिम विश्वविद्यालय में भी डॉ रजा के मन ना लागल. काहें से कि ऊ नान कंप्रोमाइजिंग (हर बात के ना माने वाला) रहले ह. एकरा कारन अलीगढ़ विश्वविद्यालय के उर्दू विभाग में उनुकर कई गो विरोधी हो गइल रहे लोग. नतीजा ई भइल कि उनुका अलीगढ़ छोड़े के परल. करीब 40 साल उमिर होत- होत 1967 में ऊ बंबई आ गइले. शुरू में बंबई में उनुका बहुत दिक्कत झेले के परल. एइजा हिंदी के दूगो लेखक उनुकर मदद कइल लोग- “धर्मयुग” के संपादक धर्मवीर भारती आ “सारिका” के संपादक कमलेश्वर. ई दूनो पत्रिका टाइम्स आफ इंडिया समूह के रहली सन.\nअलीगढ़ में ही उनुकर मुलाकात नय्यरा जी से भइल आ आखिरकार डॉ रजा आ नय्यरा जी शादी क लिहल लोग. बंबई में साहित्य लेखन के साथे ऊ फिल्मन खातिर पटकथा/ संवाद भी लिखे लगले. फिल्म से उनुकरा शुरू से प्यार रहे. छात्र जीवन में डॉ रजा खूब फिल्म देखत रहले. एगो फिल्म के तीन- तीन बार देखसु आ फिल्म पर नोट लिखसु. त बंबई में उनुका स्ट्रगल में दूगो हिंदी साहित्यकारन के साथ रहे. दूनो लोग कहानी लिखे के पहिलहीं एडवांस पेमेंट क देत रहल लोग. एसे डॉ रजा के आर्थिक स्थिति बिगड़े ना पावे. तबो हाथ तंग त रहबे कइल. बाद में उनुकर दोस्ती बीआर चोपड़ा आ राज खोसला नियर बडका फिल्मकारन से हो गइल. ओह लोगन के फिल्म डॉ रजा लिखे लगले. कुछे दिन बाद उनुकर गिनती चोटी के पटकथा लेखक के रूप में होखे लागल.\nई ढेर लोग ना जानत होई कि डॉ रजा, सन 1965 के भारत-पाकिस्तान युद्ध में शहीद भइल वीर अब्दुल हमीद के जीवनी- “छोटे आदमी की बड़ी कहानी” लिखले बाड़े. “आधा गांव”, “नीम का पेड़”, “कटरा बी आर्ज़ू”,” टोपी शुक्ला”, “ओस की बूंद”, “दिल एक सादा कागज” उनकर प्रसिद्ध उपन्यास हउवन स. राही मासूम रजा का बारे में एगो घटना सुनीं- 'फ़िल्म राइटर्स एसोसिएशन' एक बार इंदिरा गांधी आ इमर्जेंसी के समर्थन में एगो प्रस्ताव पास करवावे के कोसिस कइलस. राही मासूम रज़ा अकेले लेखक रहले जे एकर विरोध कइले. बाकी सब लोग इमरजेंसी के समर्थन कइल, डॉ रजा विरोध में खड़ा रहले. सब लोग कहल कि रउवां विरोध में मीटिंग से बाहर चलि जाईं. त डॉ रजा कहले कि ना मीटिंग में रहब आ इमर्जेंसी के विरोध करब.\nडॉ रजा के रिश्तेदार नदीम हसनैन कहत रहलन ह कि जब डॉ रजा कहीं बाहर जात रहले ह त हमेशा शेरवानी आ अलीगढ़ी पाजामा पहिरत रहले ह. उनकर शेरवानी कभी रंगीन ना रही. हमेशा ऊ क्रीम कलर के शेरवानी पहिरत रहले ह. चश्मा हमेसा काला रही. हालांकि उनुकरा आंख में कौनो समस्या ना रहल ह. ऊ कभी चौकी/पलंग भा चटाई पर ना बइठत रहले ह, खड़ा होके आपन रचना पढत रहले ह. उनुकर लगाव मनुष्य आ मनुष्यता से रहल ह. एगो समय ऊहो रहे जब डॉ रजा “आफ़ताब नासिरी” के नाम से जासूसी उपन्यास लिखत रहले. बाकिर ई बात बंबई आवे के पहिले के ह.\nराही के बेटा नदीम खां, खुद एगो बड़ सिनेमा फ़ोटोग्राफ़र रहि चुकल बाड़े, ऊ बतावत रहले ह कि बंबई में बैंड स्टैंड में जहां ऊ लोग रहत रहे, ओइजा उनुकर छोट भाई रहे लागल. ऊ अढाई कमरा के फ़्लैट रहे. डॉ रजा के ख़ास बात ई रहे कि उनकर दरवाज़ा 24 घंटे खुला रहत रहे. दुपहरिया में दस्तर-ख़्वान बिछा दिहल जात रहल ह. जे आइल होखे 10 लोग होखे चाहे 15 लोग, सबका के खाना खियावल जात रहल ह. माने रोज अधिके खाना बनी. पुणे फिल्म इंस्टीट्यूट में नदीम खां के सहपाठी मशहूर अभिनेता नसीरुद्दीन शाह आ ओमपुरी भी कई बार कवनो बहाना से खाना खाए आ जात रहल ह लोग. फिल्म निर्माता लोग दोसरा लेखकन के आपन फिल्म लिखे खातिर होटल में कमरा बुक क देत रहल ह, शराब के इंतजाम क देत रहल ह. बाकिऱ डॉ रजा होटल में ना जइहें. अपना घरहीं रहि के लिखत रहले ह. अपना घर के हाल में तकिया पीठ पर क के लेट जात रहले ह आ लिखे लागत रहले ह. ऊ एके साथे चार- पांच गो स्क्रिप्ट पर काम करत रहले ह. लोग आवता- जाता बाकिर उनुकर लेखन निरंतर चलत रही. उनुका पत्नी के कव्वाली सुने के शौक रहल ह. ऊ कव्वाली के कैसेट बजावत रहिहें बाकिर डॉ रजा लिखे में डूबल रहिहें. कौनो चीज के उनुका पर असर ना परी.\nशुरू में महाभारत लिखे खातिर राही मासूम रजा तेयार ना भइले. कुछ लोग डॉ रजा के नांव पर विरोध भी कइले. अगिले दिने डॉ रजा बीआर चोपड़ा के फोन कइले- चोपड़ा साहब, महाभारत के स्क्रिप्ट हम्हीं लिखबि. बीआर चोपड़ा कहि चुकल बाड़े कि राही मासूम रजा भारतीय संस्कृति आ सभ्यता के बहुत बड़ अध्येता हउवन. ओह घरी डॉ रजा जीयत रहले. अंतिम दिनन में बंबई में भीतर से अकेला महसूस करत रहले. उनुका लागे कि सब अपना काम से उनुका लगे आवता. काम भइल आ ऊ आदमी नापाता. प्रेम आ चुंबकीय संबंध खतम होत जाता. एही पर ऊ एगो कविता लिखले-\nखड़ी दोपहर दरवाजे पर\nमन के अंदर रात\nगूंगा आंगन, गूंगे कमरे\nकरे न कोई बात\nकिस आवाज की टहनी पर हम\nदिल की बात उतारें\nकिस डाली पर झूलें\nकिस पोखर को पत्थर मारें\nसारे रस्ते याद हैं मुझको\nहम कैसे खो जाएं.......\n(लेखक विनय बिहारी सिंह वरिष्ठ पत्रकार हैं.)\nNews in Bhojpuri UP उत्तर प्रदेश झारखंड पटना बिहार भोजपुरी न्यूज रांची लखनऊ


नीक-जबून-3– Anjoria\nOctober 27, 2016 कार्यकारी सम्पादक नीक-जबून, साहित्य 0\nदीया-दियरी के दिन बहुरल\nतीन-चार दिन पहिले कपड़ा-ओपड़ा कीने खातिर निकलल रहीं जा. प्लेटफॉर्म प चढ़ते जवन लउकल, ओसे त चका गइलीं हम. जहाँ एक दिन पहिलहूँ खोजला पर पिछला जनम के दिया-दियरी मिलेले आ ऊहो जइसन-तइसन, ओहिजा रेलवे स्टेशन पर कई गो दियरी, रूई के बाती आ माचिस एक साथ पैक कइके मिल रहल बा आ ऊहो जगह-जगह पर. धन्य बाड़े भारतीय, भावना में बहिहें त सभ पीछा आ वैचारिकता में त पुछहीं के नइखे, दुनिया लोहा मानेले. नीक लागल. आतंकवाद केहूके भावे ना. चीन का उल्टा चलला के ई नतीजा ह कि बाजार के रुख बदलि गइल. अब बाजारो के सोचेके परी कि “जनविरोधी आ राष्ट्रविरोधी काम कइलऽ कि गइलऽ.” अब ना चाहीं केहूके चाक-चीक, दिये-दियरी से हमनी के काम चलि जाई. चलीं, अनासे एगो बड़हन काम हो गइल. कोंहार अपना शिल्पकला के कोसत-कोसत छोड़ेके स्थिति में आ गइल रहले हा. जइसहीं दीया-दियरी के दिन बहुरल कि उनुकरो मन हरियरा गइल आ अब त चानिये चानी बा. साँच कहीं त बरियार आदिमी ना होखे. समय होखेला. समये घाव देला आ ऊहे भरबो करेला.\nदिवाली के परब नगिचाइल बा बाकिर मन में ऊ उत्साह नइखे. मन नइखे होत कि टीवी के समाचार देखल जाव. एगो डर समाइले रहता. सीमा पर भा कश्मीर से कवनो दुखदायी खबर जनि आओ. अइसना में जब केहूँ पाकिस्तानियन के तरफदारी करेला भा असहिष्णुता के बात करेला त हमरा नजर का सोझा जइसे सुग्रीव आ जाले. बड़ भाई दुश्मन के पिठियावत गुफा में ढुकि गइल आ साहेब दुआरी प एगो बरियार पत्थर ओठँघाके किष्किंधा लवटि अइले आउर निश्चिंत गद्दी पर बइठि गइले. आजु-काल्ह जेकरे के देखीं, शुरू हो जाता. स्वतंत्रता आ स्वच्छंदता के अंतर लोग भुलाए लागल बाड़े, कर्ट्सी-मैनर के त बाते छोड़ दीं. बढ़िया समय ना कहाई. तबो हर स्थिति में दिवाली धूमधाम से मनो- ईहे हम चाहबि. स्वदेशी से देश के भावना जुड़ रहल बा. देश अपना थाती के पहचाने आ याद करे लागल बा. ई शुभ बा. नीमन दिन अब दूर नइखे. हम त ईहे शुभकामना करबि कि जइसे दीया-दियरी के दिन बहुरल ओसहीं हर मनई के दिन बहुरो, समाज के समरसता भंग करेवाली प्रवृत्ति के विनाश होखो आ सभका मन में प्रेम, सम्मान आ सद्भाव के उजास होखो.


टटका खबर : 11 अक्टूबर 2014, शनिचर – टटका खबर\nफर्स्ट क्लास में मैट्रिक पास करे वाला मुसलमान विेद्यार्थियन के बिहार सरकार का तरफ से दस हजार के वजीफा दिहल जाई. हिन्दू विद्यार्थियन के मिली सेकूलरिज्म के ठेंगा!\nसंविदा पर बहाल हजारो आयुष चिकित्सक आजु पटना में प्रदर्शन क के एलोपैथिक डाक्टरन का बराबरे मानदेय के माँग कइले.\nलोकनायक जेपी के जयन्ती आजु बिहार सरकार जेपी के गाँव सिताबदियारा में मनवलसि जवना में नीतीश कुमार समेत बिहार के अनेके मंत्री शामिल भइले. जेपी के गाँव बिहार आ यूपी दुनू में पड़ेला. बिहार वाला हिस्सा सिताबदियारा आ यूपी वाला हिस्सा जयप्रकाश नगर कहाला.\nयूपी में बारह फीसदी ले बढ़ावल बिजली दर वापिस करे के निहोरा नकारत राज्य के बिजली नियामक आयोग काल्हु अतवार से बढ़ल दर लागू करे के आदेश दिहलसि.\nनेताजी सुभाषचन्द्र बोस के रहल कैप्टन अब्बास अली के आजु पंचानबे साल का उमिर में अलीगढ़ में निधन हो गइल. ब्रिटिश सरकार उनुका के फाँसी के सजा सुनवले रहल बाकिर सजा से पहिलही देश आजाद हो गइल.\nबिहार के मुख्यमंत्री रहल जदयू के नेता नीतीश कुमार आजु छपरा में कहलन कि ऊ कवनो हाल में आपन सिद्धांत ना छोड़ सकसु. कहलन कि सिद्धान्त विहिन राजनीति लोकतंत्र ला सबले बड़हन खतरा बा.\nपश्चिम चम्पारण जिला के लौरिया इलाका से पचास लाख रूपिया के चरस ले जात एगो औरत के पुलिस ध लिहलसि.\nलोकनायक जयप्रकाश नारायण के 112वीं जयंती आजु उनका पैतृक गांव उत्तर प्रदेश के बलिया जिले के सिताब दियारा में सादगी आ श्रद्धा से मनावल गइल.\nवाराणसी के मडुआडीह इलाका में काल्हु रात कुछ बदमाश एगो घर में घुस के सवा लाख नकदी समेत पांच लाख रुपिया के गहना ले भगले.\nसपा नेता से विवाद का चलते चरचा में रहल आईएएस दुर्गा नागपाल के मरद आ आईएएस अधिकारी अभिषेक सिंह के एगो दलित अध्यापक से बदसलूकी करे के आरोप लगा के निलम्बित करा दिहल गइल.\nगोरखपुर कोतवाली पुलिस एगो पशु तस्कर के गिरफ्तार क के वध खातिर ले जाइल जात 117 गो गाय बछड़न के बरामद कइलसि.\nआजमगढ के रानी के सराय इलाका में एगो जीप एगो साइकिल सवार के कचार दिहलसि जवना से ओकर ठाँवे प मौत हो गइल.\nआजमगढ के दीदारगंज इलाका में आजु मामूली बाताबाती दू फरीक का बीच के बवाल में बदल गइल आ मारपीट से पाँच जने घवाहिल हो गइले.\nआजु आरा जंक्शन पर दिन दहाड़े कुछ बदमाश एगो ठीकेदार रजनीश कुमार के गोली मार के मुआ दिहले.\nबिहार के रोहतास जिला जेल में बंद नक्सली के भगावे का साजिश में शामिल हवलदार सुरेश प्रसाद के पुलिस आजु गिरफतार क लिहलसि.\nबिहार के औरंगाबाद में शुक का रात भइल पुलिस नक्सली मुठभेड़ में एगो नक्सली घवाहिल. ओकरा लगे से अनेके हथियार बरामद कइलसि पुलिस.\nबिहार दवा घोटाला के जाँच करे वाली कमिटी आपन रिपोर्ट जमा कइलसि. पिछला स्वास्थ्य मंत्री पर कवनो दोष ना लगवलसि. सारा दोष तकनीकि कमिटी के. दस गो आरोपियन पर कार्रवाई तय.\nपटना में नयका एमवीआर रेट काल्हु से लागू हो गइल. अब जमीन मकान खरीदे वालन के रजिस्ट्री फीस पहिले से कम देबे के पड़ी. खरीद फरोख्त बढ़े के उमेद जागल.\nजौनपुर के स्वतंत्रता सेनानी पंडित हरदेव मिश्र के अंतिम संस्कार आजु वाराणसी में कइल जा रहल बा. 95 बरीस के मिश्रजी के काल्हु उनुका घरे पर निधन हो गइल रहे.\nगोरखपुर मेडिकल काॅलेज अस्पताल में पिछला चौबीस घंटा में इन्सेफलाइटिस से सात गो मरीज मरले. एह साल अबले नाहियो त 437 मरीजन मर चुकले एह बेमारी से.\nसांसद आदर्श ग्राम योजना : काग्रेस आ विरोधी दल खातिर उगलत आन्हर निगलत कोढ़ी वाला हाल हो गइल. निमन काम करीहें त मोदी के जय जय, गलत करीहें त उनकर थई थई.\nलोकनायक जयप्रकाश नारायण के जनमदिन प पीएम नरेन्द्र मोदी शुरू करइहें सांसद आदर्श ग्राम योजना. हर सांसद से साल 2019 से पहिले तीन गो गाँव के नागरिक सुख सुविधा संपन्न बनावे के जिम्मा मिलल.


देश दुनिया के खबर भोजपुरी में (शनिचर, 21 फरवरी 2015) – टटका खबर\nFeb 21, 2015 News in Bhojpuri, जीतन राम माँझी, टटका खबर, नीतीश कुमार, भाजपा, सुशील मोदी\n(शुक, 20 फरवरी के खबर)\nAudio – TatkaKhabar-20-Feb-15\nबिहार में विधानसभा अध्यक्ष के बेवहार देखत, अपना समर्थक विधायकन के मिलत धमकी, आ गुप्त मतदान करावे से मना कइला का बाद मुख्यमंत्री जीतन राम माँझी विश्वास मत लेबे से पहिलहीं राज्यपाल के आपन इस्तीफा सँउप दिहलन. बाद में राज्यपाल नीतीश कुमार के नयका मुख्यमंत्री बने आ आपन बहुमत विधानसभा में साबित करावे के कहलन. 22 फरवरी अतवार का दिने नीतीश कुमार पद के किरिया धरीहें. अबकी का सरकार में राजद आ कांग्रेसो के विधायकन के मंत्री बनावल जाए के खबर बा.\nप्रधानमंत्री नरेन्द्र मोदी के नाम के धारी वाला चर्चित सूट सूरत में चार करोड़ 31 लाख रुपिया में नीलाम हो गइल. ई बोली लालजी भाई पटेल लगवलन.\nपेट्रोलियम मंत्रालय से सरकारी दस्‍तावेज चोरावे का आरोप में शुको का दिने दू जने के गिरफ्तार कइल गइल. एह लोग का लगे से चोरावल दस्तावेज आ बजट प्रस्तावन के फोटोकापी मिलल बा. एह मामिला में धराइल सात जने में से चार जने के पुलिस हिरासत में आ तीन जने के न्‍यायिक हिरासत में भेजल गइल बा.\nमीडिया आ विपक्ष के लगावल आरोपन का बाद केन्द्र सरकार गुजरात का किनारे समुद्र मे रोकल गइल नाव के वीडियो जारी क दिहलसि जवना में देखावल गइल बा कि नाव पर सवार लोग खुदे नाव के आग लगा दिहल.\nनोबेल पुरस्‍कार विजेता अमर्त्‍य सेन के कहना बा कि केन्द्र सरकार नइखे चाहत कि ऊ नालंदा विश्‍वविद्यालय के कुलाधिपति बनल रहसु. जबकि सरकार के कहना बा कि ओकरा तरफ से सेन के कार्यकाल मे कटौती करे के कवनो कोशिश नइखे भइल.\nउच्‍चतम न्‍यायालय विश्व कप क्रिकेट के मैच देखावे के अनुमति दे दिहलसि दूरदर्शन के.\nवेलिंग्टन में विश्‍व कप क्रिकेट के एगो मैच में न्यूजीलैंड एकतरफा लागल मैच में इंग्लैंड के आठ विकेट से हरा के लगातार तिसरका जीत दर्ज कइलसि. न्यूजीलैंड के कप्तान ब्रेंडन मैक्कुलम आज विश्व कप के सबले तेज पचासा महज 18 गेंद पर लगा लिहलन.\nयूपी में 165 लोग के स्वाइन फ्लू के मरीज बनला के खबर बा. केन्द्रीय स्वास्थ्य मंत्री जे. पी. नड्डा यूपी सरकार के हर संभव मदद करे के भरोसा दिहलन आ कहलन कि स्वाईन फ्लू के दवाई भरपूर मौजूद बा आ कवनो तरह से घबड़इला के जरूरत नइखे.\n25 फरवरी से सरकारी बैंक चार दिन के हड़ताल पर जाए वाला बाड़े. कर्मचारी धमकी दिहले बाड़े कि अगर माँग ना मानल गइल त 16 मार्च से बेमियादी हड़ताल पर चल जइहें.\nसुशील मोदी के आपन नेता बनावे वाली भाजपा के बिहारो में झटका लाग सकेला. अइसनका अनेसा न्यूज चैनल एबीपी-नीलसन के सर्वे में जतावल गइल बा. सुशील मोदी से भाजपो के लोग नाराज रहेला. हाल के सर्वे में सुशील मोदी जीतनो राम माँझी से पिछड़ल नजर अइलें.


डूसू चुनाव मे अभाविप जीतल – टटका खबर\nदिल्ली विश्वविद्यालय छात्रसंघ, डूसू, का चुनाव मे अखिल भारतीय विद्यार्थी परिषद, अभाविप, विजयी भइल बिया. चार में से तीन गो मुख्य पद, अध्यक्ष, उपाध्यक्ष, आ संयुक्त सचिव, पर अभाविप जीतल जबकि सचिव सीट पर एनएसयूआई के जीत भइल बा. एकरा अलावे कोषाध्यक्ष पदो पर अभाविप जीतल बिया.\nअभाविप के अमन अवाना अध्यक्ष चुनइले जबकि एनएसयूआई के करिश्मा ठाकुर सचिव चुनाइल बाड़ी.\nदिल्ली विधानसभा चुनाव से पहिले भइल एह चुनावन के कांग्रेस आ भाजपा के बीच सेमीफाइनल मानल जात बा. जेएनयू के छात्र संघ के परिणाम अबहीं नइखे आइल.\nTags: अभाविप, एनएसयूआई, चुनाव, छात्र संघ\nमुरली मनोहर अभाविप के राष्ट्रीय अध्यक्ष बनलन